Вазият Президент назоратида\nҚР Президенти Қасим-Жўмарт Тўқаев ҚР Соғликни сақлаш вазири Алексей Цойни қабул қилди.\nҚасим-Жўмарт Тўқаевга Қозоғистонда коронавирус эпидемиясига қарши кураш юзасидан амалга оширилган чоралар тўғрисида маълумот берилди. Шунингдек, Президентга дунёвий пандемиянинг асосий тамойиллари ва вирусга қарши кураш бўйича мамлакат рейтинги борасида маълумот берилди.\nШунингдек, эпидемиологик вазият, шу жумладан, карантин чораларини кучайтириш ва миллий соғликни сақлаш тизимининг мавжуд имкониятлари тўғрисида ахборот берилди.\nАлексей Цойнинг таъкидлашича, COVID-19 вирусини юқтирганлар сонининг кўпайиши туфайли мамлакатда вазият қатъий назорат остида ва тиббий хизмат фуқароларга зарур ёрдамни кўрсатишга шай.\nБарча минтақаларда қурилган юқумли касалликлар шифохоналари халқаро андазаларга мос бўлиб, ушбу муассасаларда коронавирусга чалинган беморлар даволанмоқда. Қасим-Жўмарт Тўқаев Алексей Цойга эпидемия ҳолатини қатъий назоратга олиш ва оммавий эмлашни амалга ошириш юзасидан тушунтириш ишларини ташкил этиш тўғрисида кўрсатма берди.\nАkorda.kz, 2021-01-26, 03:09 115


Дониёр Глава 1\nЯҳудо шоҳи Ёҳайиқим ҳукмронлигининг учинчи йилида Бобил шоҳи Навухадназар Қуддусга қўшин тортиб келиб, шаҳарни қамал қилди.\nРаббий Ёҳайиқимни Навухадназарнинг қўлига берди. Навухадназар Худонинг уйидаги айрим идишларни ўлжа қилиб, Бобил юртига олиб борди–да, идишларни ўз худосининг уйидаги хазинага жойлаштирди.\nУ саройнинг бош мулозими Ашнапазга шундай буйруқ берган эди: “Исроил халқидан олинган асирлардан шоҳ ва зодагонларнинг оилаларига мансуб бўлган\nйигитларни олиб кел. Улар ёш, жисмонан соғлом, хушқомат, зеҳни ўткир, қобилиятли, фаросатли, хуллас, шоҳ саройида хизмат қилишга лаёқатли бўлишсин. Сен уларга бобил тилини ва адабиётини ўргатишинг керак.\nҲар кунги егулик билан шароб уларга менинг дастурхонимдан берилсин. Улар уч йил таълим олишгач, менинг ҳузуримда ҳозир бўлишлари лозим.”\nТанланганларнинг орасида Яҳудо қабиласидан бўлган Дониёр, Ханониё, Мишаил ва Озариё исмли ўспиринлар бор эди.\nБош мулозим уларнинг исмларини ўзгартириб, Дониёрни — Белташазар, Ханониёни — Шадрах, Мишаилни — Мешах, Озариёни эса Абеднаху деб атади.\nДониёр шоҳона егулик ва шаробдан булғанишни хоҳламади. Бу таомлардан у воз кечмоққа аҳд қилиб, бош мулозимдан бунинг учун ижозат сўради.\nХудонинг иродаси билан Дониёр бош мулозимнинг мурувватию илтифотига сазовор бўлган эди.\nАммо бош мулозим Дониёрнинг таклифини эшитиб лол қолди ва деди: “Йўқ, егулик билан ичимликларни сизларга шоҳ ҳазратларининг ўзлари белгилаганлар. Ҳазратимнинг буйруқларидан бош тортишдан қўрқаман. Борди–ю, кўринишларинг тенгдошларингникидан ёмонроқ бўлса, менинг жонимни хавф остига қўйган бўласизлар.”\nКейин Дониёр бу масала хусусида бош мулозим тайинлаган соқчи билан гаплашди, чунки бу соқчи Дониёр ва унинг уч оғайниси учун масъул бир одам эди. У соқчига шундай деди:\n“Илтимос, қулларингизни ўн кун давомида синаб кўринг. Бизга егани сабзавот, ичгани сув беринг.\nКейин эса бизни шоҳона егуликни еган йигитлар билан солиштириб кўринг, сўнг билганингизни қилаверинг.”\nСоқчи рози бўлиб, уларни ўн кун давомида сабзавотлар билан боқди.\nЎн кун ўтгач, уларнинг гавдалари тўлишиб, шоҳона егулик еган бошқа йигитлардан анча кўркам бўлди.\nШундай қилиб, соқчи уларнинг шоҳона егуликлари ва шаробини ўзига олиб қолиб, уларга фақат сабзавотлар берадиган бўлди.\nХудо бу тўртта йигитга адабиёт ва фалсафанинг ҳар соҳасини фаҳмламоқ учун билим ва истеъдод берган эди. Бундан ташқари, Дониёр турли хил ваҳий ва тушларни таъбирлаш қобилиятига эга эди.\nШоҳ белгилаган муддат тугагач, бош мулозим ҳамма йигитларни Навухадназар ҳузурига олиб борди.\nШоҳ уларнинг ҳар бири билан суҳбатлашди. Улар орасида ҳеч ким Дониёр, Ханониё, Мишаил ва Озариёга тенг кела олмасди. Шунинг учун шоҳ уларни ўз саройида олиб қолди.\nШоҳ қандай савол бермасин ва қандай жумбоқни ечишни сўрамасин, уларнинг билими ва донолиги бутун шоҳликдаги фолбину мунажжимларникидан ўн баробар зиёда эди.\nДониёр саройда шоҳ Куруш ҳукмронлигининг биринчи йилигача хизмат қилди.


Шеробод туманига янги ҳоким тайинланди - Халқ сўзи\n09:57 23 Октябр 2019 Жамият\nСессияда ташкилий масала кўрилди. Бобоқулов Ўрал Абрайқулович бошқа ишга ўтганлиги муносабати билан Шеробод тумани ҳокими вазифасидан озод қилинди. Шу кунгача вилоят ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари лавозимида ишлаб келган Амиров Алишер Хуррамович Шеробод тумани ҳокими этиб тасдиқланди.\nМаълумот ўрнида, Амиров Алишер Хуррамович 1977 йилнинг 19 августида Бойсун туманида туғилган. 2001 йилда Тошкент автомобиль-йўллар институти, 2014 йилда Ўзбекистон Республикаси Президенти ҳузуридаги Давлат бошқаруви академиясини тамомлаган.\n2016 йилда Сурхондарё вилояти ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари этиб тайинлангунга қадар, “Ўзавтойўл” давлат акциядорлик компанияси бошқаруви раисининг ўринбосари – бош муҳандиси лавозимида фаолият юритган.\nШунингдек, сессияда Юнусов Баҳодир Холёрович туман прокурори, Аминқулов Беҳзод Иброҳимович туман ички ишлар бўлими бошлиғи, Жумаев Шуҳрат Аллабердиевич туман давлат солиқ инспекцияси бошлиғи этиб тасдиқланди.\nСессияда сўзга чиққанлар ҳудудни ижтимоий-иқтисодий ривожлантириш, мавжуд имконият ва ресурслардан самарали фойдаланиш йўлида ҳамжиҳатлик билан меҳнат қилиб, кўзланган марраларга эришиш зарурлигини алоҳида таъкидладилар.


ЛОҚАЙДЛИК, ЖАМИЯТ ҲАЁТИГА БЕФАРҚЛИКНИНГ ОҚИБАТИ — Zamaxshariy.uz\nМаълумки, мусулмон кишининг энг муҳим хусусиятларидан ҳушёрлик ва огоҳлик ҳисобланади. У қўни-қўшни, дўст-биродар ҳамда қариндошлар ҳолидан доимо хабардор бўлиб туради. Бефарқлик, лоқайдлик, эътиборсизлик мусулмон кишига ёт тушунчадир. Зеро, Пайғамбаримиз Муҳаммад соллаллоҳу алайҳи васаллам бундай марҳамат қиладилар: “Мусулмонлар бир жасад кабидир, агар унинг бир аъзоси касал бўлса, қолганларини иситма олади”.\nБу ҳадисда бир жамиятда яшаётган мўмин-мусулмонлар гўё бир тан-у бир жон экани, шу жамиятдаги муаммо унинг ҳар бир аъзосига алоқадор эканлиги айтилмоқда. Бошқа бир ҳадиси шарифда бундай дейилади: “Мусулмон киши ўзи тўқ бўла туриб, бир кун ҳам қўшнисини оч ҳолда қолдирмайди” дея марҳамат қилинади. Ҳикматларда “Душманлардан қўрқма – нари борса, улар сени ўлдириши мумкин. Дўстлардан қўрқма – нари борса, улар сенга хиёнат қилиши мумкин. Бефарқ одамдан қўрқ – улар сени ўлдирмайди ҳам, сотмайди ҳам, фақат уларнинг жим ва бепарво қараб туриши туфайли ер юзида хиёнат ва қотилликлар содир бўлаверади”, дейилган.\nЛоқайдлик ва бепарволик иллатини инсондан узоқлаштирадиган хислатлардан яна бири ғайрат ва иштиёқдир. Кичик оиладан то жамият ривожининг барчаси айнан ғайратга боғлиқ. Ҳеч қачон обод турмуш ўз-ўзидан юзага келмаган. Бунинг учун ғайрат ва иштиёқ билан интилиш ва албатта, Аллоҳдан мадад сўраш керак. Мўмин киши доимо хайрли ишлар қилишга шошилади. Бунинг учун ажр ва мукофот олишини тафаккур эта олади. Мардлик, сахийлик, олийжаноблик билан ўзгаларга намуна бўлади.\nИнсонларга манфаат етказиш нафақат жамиятда эҳтиромга сазовор қилади, балки кўпдан-кўп савобларга ҳам ноил этади. Инсонпарвар ва эзгулик дини – ислом таълимотида атрофдагиларга яхшилик қилиш, эҳтиёжманд кишиларга ёрдам қўлини чўзишга чорланади. Бу ҳақда оят ва ҳадисларда тавсиялар келган. Жумладан, Бақара сурасининг 148-оятида Аллоҳ таоло: “Бас, хайрли ишларда узиб кетингиз!”, дея марҳамат қилган.\nПайғамбаримиз Расулуллоҳ соллаллоҳу алайҳи васалламнинг бир ҳадиси шарифларида эса: “Аллоҳ таолога инсонларнинг энг суюклиси – одамларга энг кўп нафи тегувчи инсондир“, дея марҳамат қилганлар (Имом Табароний ривояти).\nИнсонларга яхшилик қилиш шу даражада улуғ эканки, унинг даражаси Аллоҳга суюкли бўлиш экан.\nЮртимизнинг ҳар бир ҳудудида бугун инсонларнинг дардини тинглаб, муаммолари бартараф этилаётганига гувоҳ бўлишимиз мумкин. Бу эса юртимизда инсон қадри улуғлигидан даракдир. Таъкидлаш жоизки, ана шу жараёнда ташкилот бўладими ёки корхона – ҳар бир инсон ўз вазифасини сидқидилдан, юракдан адо этиш ҳам фазилатдир. Зотан, юртимизда амалга оширилаётган улкан ислоҳотларга ҳар биримиз жонкуярлик билан ҳисса қўшмоғимиз ҳам фазилатдир.\nХулоса қилиб шуни айтиш мумкинки, ғайратли, ҳушёр ва огоҳ бўлиб яшаш ҳамда лоқайд бўлмасдан яшаш бизнинг фуқаролик бурчимиз бўлиши билан бирга, мусулмон сифатидаги диний масъулиятимиз, ҳар биримизнинг елкамиздаги вазифамиздир. Шунинг учун доимо ён-атрофда содир бўлаётган воқеа-ҳодисаларга ҳушёрлик ва огоҳлик кўзи билан боқиб, жамият олдидаги омонатимизни адо этиб боришимиз лозим.\nЎМИ Хоразм вилояти бош имом-хатиби\nPrevious Post:ФИТНАЛАР НИМАГА ОЛИБ КЕЛАДИ!\nNext Post:МЕХР-ОҚИБАТ ХАЛҚИМИЗГА ҲОС ФАЗИЛАТ


Шундаай қилиб, Шайтонвачча туртиниб-суртиниб ўсмир ёшига ҳам кириб қолди. У Хўжақишлоқдан қувилиб, Ажинашамолнинг қанотида катта шаҳарга келиб тушди. Биласиз, катта шаҳарнинг ташвишлари ҳам катта бўлади. Бироқ қаердаки фирибгар, порахўр, лақма одам болалари бор экан, Шайтонваччалар кўчада қолиб кетмайди. Бунга учинчи китобимиздаги воқеалар гувоҳдир...\nКўрилган сони: 17926


21 октябр 2021, Тошкент вақти: 13:38\nМай ойида Остонда ўтказилган туркий тилли давлатлар йиғини ҳам президент Ислом Каримов иштирокисиз ўтган эди.\nҚурултой эшиттиришининг бугунги сонида Туркий тилли халқлар Туркия бошчилигида ишбирлиги кенгашини тузишгани, Ўзбекистон бу кенгашда иштирок қилишга ҳали истак билдирмагани мавзуини муҳокама қиламиз.\nБугунги эшиттиришимизда Тошкентдан сиëсатшунос Фарҳод Толипов, Қозоғистондан сиëсатшунос Дўсим Сатпаев ва Истанбулдан Ўзбекистон мухолифати арбоби Муҳаммад Солиҳ иштирок қилади.\nШунингдек, бугунги эшиттиришимизда Турк дунëсидаги таниқли олим, професор Маҳмат Сарой ҳам қатнашади. Маҳмат Сарой ўтган асрнинг 90 йилларида Туркия Tашқи ишлар вазирлигининг Марказий Осиë мамлакатлари бўйича бош маслаҳатчиси бўлган.\nАввалига мавзуга аниқлик киритсак.\nБундан сал олдин Наҳичеванда бўлиб ўтган туркий халқлар қурултойида туркий тилли элларнинг ишбирлиги кенгашини 15 сентябр куни Истанбулда таъсис қилиш ҳақида келишилди.\nҚозоғистон Tашқи ишлар вазирлигидан олинган xабарга кўра, бу ташаббус Қозоғистон Президенти Нурсултон Назарбоевдан чиққан.\n- Туркий тилли элларнинг ишбирлиги сиëсий ўзанга тушиб, янги истиқбол касб қилди. Бу ҳолат янги умумсиëсий тузилма яратиш эҳтиëжини туғдирди.Бу эҳтиëжни ҳис қилган Қозоғистон президенти Назарбоев кенгаш тузиш ташаббуси билан чиқди, деб гап бошлади қозоғистонлик сиëсатшунос Дўсим Сатпаев.\nСатпаевга кўра, бош қароргоҳи Истанбулда бўлган бу янги ташкилотга Озарбайжон, Қозоғистон, Қирғизистон, Туркманистон ва Туркия аъзо бўлган. Ўзбекистоннинг аъзолиги савол остида, дейди суҳбатдош.\nЎзбекистон 1995 йилдан бери Туркий халқлар бирлигига оид тадбирларда иштирок қилмай келади.\nЯнги кенгаш низомига кўра, ташкилот бош котиби қилиб таниқли турк дипломати Ҳалил Оқинчи тайинланди.\nҲалил Оқинчини яxши билган профессор Маҳмат Сарой уни турк дунëси бирлиги учун жон куйдирган дипломат эканини таъкидлади.\nЎзбекистоннинг туркий халқлар қурултойларидан масофада туришини сиëсатшунос Фарҳод Толипов изоҳлади.\nЎзбекистон бугун бўлмаса эртага бундай тадбирларда иштирок қилади, дейди профессор Маҳмат Сарой.\nМаҳмат Сарой назарида, икки қардош ўлка Ўзбекистон ва Туркия ўртасида низо бўлмаслиги лозим.\nЎзбек мухолифати арбоби Муҳаммад Солиҳ Ўзбекистоннинг туркий халқлар бирлиги тадбирларида иштирок қилмаслигини Ислом Каримов шахсияти билан боғлади.\nСуҳбатдошимиз Фарҳод Толипов Туркий халқлар бирлигини даъво қилган ташкилот ва давлатлар хусусан Қозоғистон ва Туркия Ўш ва Жалолобод қирғини пайтида золимларга тўхта деб айтишга тил жуфтламаганидан нолийди.\nЎзбек мухолифати лидери Муҳаммад Солиҳ Фарҳод Толиповнинг фикрларига қўшилади.\nБундан 100 йиллар олдин турк дунëсидаги энг улуғ муаллимлардан бири Исмойилбек Гаспирали "Фикрда¸ ишда бирлик деган паролни айтган. Биз ана шу ўзандан борсакгина рафоққа юз тутамиз" дейди Маҳмат Сарой.\nҚурултой рукниннг тўлиқ матнини яқин орада Интернет саҳифамизда ўқишингиз мумкин.


Санкт-Петербургда мигрантларни эмлаш бошланди - 14.08.2021, Sputnik Ўзбекистон\nСанкт-Петербургдаги Миграция маркази ҳудудида меҳнат мигрантларини “Спутник Лайт” вакцинаси билан эмлаш бошланди. 14.08.2021, Sputnik Ўзбекистон\nТОШКЕНТ, 14авг – Sputnik. Россиянинг “шимолий пойтахти”да ҳам меҳнат мигрантларини COVID-19га қарши бир компонентли “Спутник Лайт”вакцинаси билан эмлаш бошланди.Холдинг директори Никита Муров айтишига кўра, меҳнат мигрантлари одатда транспорт, чакана савдо, коммунал хизмат каби одамлар билан “контакт қиладиган” соҳаларда ишлашади. Шу сабабли ҳам уларни тезроқ эмлаш муҳим.“Ушбу йўналишда фаол ишлаш жамиятимизда тезроқ коллектив иммунитет ишлаб чиқишига ва вирус тарқалишини олдини олишга хизмат қилади. Келажакда савдо марказлари ва оммавий-овқатланиш муассасаларининг ёппасига ёпилишини (локдаун)олдини олади”, - деди Муров.Вакцина олиш учун колл-центр орқали Марказ билан боғланиб рўйхатга ёзилиш керак.“Ягона тиббий марказ” МЧЖ – Санкт-Петербург ва Ленинград вилояти Миграция маркази ҳудудида жойлашган. Ушбу тиббий марказ, шунингдек, меҳнат мигрантларини тиббий кўрикдан ўтказиш билан ҳам шуғулланади.\nвакцина, спутник лайт, мигрантлар, санкт-петербург\n12:21 14.08.2021 (янгиланди: 09:33 15.08.2021)\nСанкт-Петербургдаги Миграция маркази ҳудудида меҳнат мигрантларини “Спутник Лайт” вакцинаси билан эмлаш бошланди.\nТОШКЕНТ, 14авг – Sputnik. Россиянинг “шимолий пойтахти”да ҳам меҳнат мигрантларини COVID-19га қарши бир компонентли “Спутник Лайт”вакцинаси билан эмлаш бошланди.\nЭмлаш “Бронка Групп” холдинги таркибига кирувчи Красный Текстильщик кўчасида жойлашган “Ягона тиббий марказ”да амалга оширилмоқда. Бу ерда бир кунда 250 кишигача вакцина олиши мумкин. Марказ патент билан ишлайдиган, патенти йўқ, ЕОИИ фуқароси бўлган хорижий фуқароларни ҳам эмлашга тайёр.\nХолдинг директори Никита Муров айтишига кўра, меҳнат мигрантлари одатда транспорт, чакана савдо, коммунал хизмат каби одамлар билан “контакт қиладиган” соҳаларда ишлашади. Шу сабабли ҳам уларни тезроқ эмлаш муҳим.\n“Ушбу йўналишда фаол ишлаш жамиятимизда тезроқ коллектив иммунитет ишлаб чиқишига ва вирус тарқалишини олдини олишга хизмат қилади. Келажакда савдо марказлари ва оммавий-овқатланиш муассасаларининг ёппасига ёпилишини (локдаун)олдини олади”, - деди Муров.\nВакцина олиш учун колл-центр орқали Марказ билан боғланиб рўйхатга ёзилиш керак.


Ҳалабдаги тинч аҳолининг азоб-уқубатлари рамзига айланган бола соғайиб кетди\n23:08 / 06.06.2017\n"Ҳалаблик бола" номи билан машҳур бўлиб кетган суриялик Умрон Дакнишнинг соғайиб кетгандан кейинги ҳолати тасвирланган видео интернетда пайдо бўлди. Ҳалабнинг бомбардимон қилиниши оқибатида яраланган Умроннинг сурати Суриядаги уруш оқибатида азоб-уқубатлар чекаётган тинч аҳоли рамзига айланганди.\nБолакайнинг оиласи ҳамон Ҳалабда яшамоқда. Энди бу шаҳар ҳукумат қўшинлари томондан назорат қилинмоқда. Умрон ўша бомбардимон вақтида омон қолишга муваффақ бўлган, бироқ унинг акаси Али жароҳатлардан ҳалок бўлганди.\nБоланинг бомбардимондан кейин жуда аянчли, карахт ҳолда тез тиббий ёрдам машинасида ўтирган сурати ўтган йил августида чоп этилган ва бутун дунёни ларзага солганди. Ўшанда бола 5 ёшда бўлган.


06:19 05 Август 2020\n15:14 27.09.2019 (Янгиланган 15:18 27.09.2019) Ҳавола олиш\nМазкур ҳолат буйича ички ишлар ва прокуратура идоралари томонидан тегишли теширув ишлари олиб борилмокда.\nТОШКЕНТ, 27 сен — Sputnik. Тошкент вилояти Бекобод шаҳридаги 15-сонли мактабгача таълим муассасасида овқатдан заҳарланиш ҳолати содир бўлди.\nТошкент вилояти ҳокимлиги ахборот хизматининг хабар қилишича, 27 сентябрь куни 09:30 ларда Бекобод шаҳридаги 15-сонли мактабгача таълим муассасасининг тарбиячилари 2 нафар тарбияланувчи ўзини нохуш ҳис қилаётганини сезишган.\nЗудлик билан болалар мутахассис шифокор кўригидан ўтказилган. Тиббий текширув давомида уларга овқатдан заҳарланиш тўғрисидаги дастлабки ташхис қўйилган.\n© CC0 / Unsplash / Jacek Dylag\nСирдарёдаги боғчада 23 нафар бола заҳарланди\nҚайд этилишича, ўз вақтида кўрилган чоралар натижасида муассасанинг қолган барча тарбияланувчилари тиббий текширувдан ўтказилган. Текширув мобайнида яна 9 нафар болада овқатдан заҳарланиш эҳтимоли аниқланган. Айни пайтда улар шаҳар юқумли касалликлар шифохонасига жойлаштирилган.\nҲозирги вақтда болаларнинг аҳволи қониқарли, вазият шифокорларнинг қатъий назорати остида.\nМазкур ҳолат бўйича ички ишлар ва прокуратура идоралари томонидан тегишли текширув ишлари олиб борилмоқда.\nБоғча мудираси болаларга истеъмолга яроқсиз сувни берган\nҚайд этиш жоизки, Бекободдаги 8-сонли боғчада ўтган йили овқатдан заҳарланиш ҳолати қайд этилган эди. Ўшанда муассасасидаги 59 нафар тарбияланувчи ва 3 ходим овқатдан заҳарланган эди.


Газета СБХ / 2014 год / № 18 / Хўжалик юритиш амалиётидан\nТоварларни (ишларни, хизматларни) реализация қилишдан олинадиган даромадга қуйидаги ҳолларда тузатиш киритилади:\n2) битим шартлари ўзгарганда;\n3) баҳолар ўзгарганда, сотиб олувчи сийловдан (скидкадан) фойдаланганда;\n4) бажарилган ишлар, кўрсатилган хизматлардан воз кечилганда.\nТоварларни (ишларни, хизматларни) реализация қилишдан олинадиган даромадга Солиқ кодекси 131-моддасининг биринчи қисмида назарда тутилган тузатишни киритиш бир йиллик муддат ичида, кафолат муддати белгиланган товарлар (ишлар, хизматлар) бўйича эса кафолат муддати доирасида амалга оширилади. Солиқ солинадиган базага тузатиш киритиш кўрсатилган ҳоллар юз берган солиқ даврида амалга оширилади.\nТузатиш юқорида кўрсатилган ҳоллар юз берганини тасдиқловчи қўшимча ҳисобварақ-фактура ёки бошқа хужжатлар асосида амалга оширилади.\n1.01.2010 йилдан бошлаб товарлар (ишлар, хизматлар) қайтарилишида уларни қабул қилиб олувчи томонидан тасдиқланадиган қўшимча ҳисобварақ-фактура расмийлаштирилади.\nТоварларни (ишларни, хизматларни) етказиб берувчи солиқ солинадиган базага уни кўпайтиришга (камайтиришга) қаратилган тузатиш киритган тақдирда, мазкур товарларни (ишларни, хизматларни) олувчи томонидан тасдиқланадиган қўшимча ҳисобварақ-фактура тузилади.\n2) ҳисобварақ-фактурани тўлдиришда зарур бўлган, Солиқ кодекси 222-моддасининг биринчи қисмида назарда тутилган реквизитлар;\n5) ҚҚС суммасига тузатиш киритиш миқдори (салбий ёки ижобий).\nҚўшимча ҳисобварақ-фактурага асосан маҳсулот етказиб берувчининг солиққа тортиладиган оборотига, харидорнинг эса ҳисобга олинадиган ҚҚС суммасига тузатиш киритилади.\n1) Товарларнинг тўлиқ ёки қисман қайтарилиши\nТоварлар ишлаб чиқарувчига турли асосларга кўра, масалан, агар шартномада кўрсатилган талабларга жавоб бермаса қайтарилиши мумкин. Товарнинг етказиб берилиши тегишли ҳужжатларни расмийлаштириш орқали амалга оширилади (қайтариш тўғрисида далолатнома, юкхати ва бошқалар).\nТовар қайтарилишида сотувчи ҚҚС бўйича солиқ солинадиган базани тузатиши керак. Худди шу тартиб бажарилган ишлар ва кўрсатилган хизматлар учун ҳам татбиқ этилади.\n2) Битим шартларининг ўзгариши\nБитим шартлари томонларнинг ташаббуси билан, масалан, етказиб берилаётган товар (иш, хизмат) нархлари, божхона режими ва бошқалар ўзгарганда ўзгартирилиши мумкин.\nБитим шартларининг ўзгаришида ҚҚС бўйича солиқ солинадиган базага тузатиш киритиш кўрсатилган ҳоллар юз берган солиқ даврида амалга оширилади. Ўзгартириш суммасига эса қўшимча ҳисобварақ-фактура расмийлаштирилади.\n3) Баҳолар ўзгарганда сотиб олувчининг сийловдан (скидкадан) фойдаланиши\nКорхоналар кўпчилик ҳолларда маҳсулот сотилишини рағбатлантириш мақсадида сийловлардан фойдаланади. Масалан, сотувчи қуйидаги шартлар билан сийлов таклиф қиляпти:\nтовар учун тўлиқ ҳисоб-китоб 10 кун ичида амалга оширилишида 10%, 20 кун ичида амалга оширилишида 5% сийлов берилади ва ҳ.к.\nСийлов шартлари олди-сотди шартномасида назарда тутилиши керак. Бундан ташқари, бу тартиб махсус ички ҳужжатлар билан мустаҳкамланган бўлиши керак.\nМисол учун, корхона кўп камерали музлатгич қурилмасини 39 000 минг сўмга (жумладан, ҚҚС 6 500 минг сўм) реализация қилди. Кафолат муддати харид қилинган вақтдан 3 йилни ташкил этади. 9 ойдан сўнг мотор блоки ишдан чиқди. Харидор ишдан чиққан буюмни шунга ўхшаш арзонроқ буюмга алмаштириб беришни сўради. Шундай айирбошлаш натижасида реализация бўйича оборот 4 000 минг сўмга (ҚҚСсиз) камайди.\nТоварлар қайтарилганда сотувчи реализациядан олинган даромадга ва ҚҚС бўйича солиқ солинадиган базага тузатиш киритиши лозим.\nТоварларни (ишларни, хизматларни) реализация қилишдан олинадиган даромадга тузатиш киритиш бир йиллик муддат ичида, кафолат муддати белгиланган товарлар (ишлар, хизматлар) бўйича эса кафолат муддати доирасида амалга оширилади.\nТоварларни (ишларни, хизматларни) реализация қилишдан олинадиган даромадга товарлар тўлиқ ёки қисман қайтарилганда тузатиш киритиш кўрсатилган ҳоллар юз берган солиқ даврида амалга оширилади (Солиқ кодексининг 131-моддаси).\nУшбу ҳолда сотувчи олдин реализация қилган товарни бошқасига, яъни камроқ қийматдагисига алмаштириши натижасида реализация ҳажмининг ўзгариши билан тузатиш киритишни амалга ошириши лозим:\nреализациядан тушум – 4 000 минг сўмга,\nҚҚС суммаси – 800 минг сўмга (4 000 х 20%).\nҲисобда ушбу операциялар қуйидаги ёзувлар билан акс эттирилиши лозим:\nКурилманинг реализацияси акс эттирилди\nРеализациядан олинган даромадга тузатиш киритилди\nБухгалтерия ҳисоб-китоб маълумотномаси, қўшимча ҳисобварақ-фактура\nҚҚСга тузатиш киритилди\n(4 000 х 20%)\nЕтказиб берувчига товарнинг қайтарилиши тегишли ҳужжатлар (қайтариш далолатномаси, юкхати ва бошқалар) билан расмийлаштирилади.


18:26 03 Декабр 2020\n13:28 17.11.2020 Ҳавола олиш\nАсоратлари хавфи етарли даражада паст деб баҳоланадиган - коронавируснинг енгил шакли жиддий оқибатларга олиб келиши мумкин.\nТОШКЕНТ, 17 ноя - Sputnik. Асоратлари хавфи етарли даражада паст деб баҳоланадиган - коронавируснинг енгил шакли ҳам жиддий оқибатларга олиб келиши мумкин, деб ёзади Daily Mail Британиянинг Coverscan гуруҳи мутахассислари хулосаларига асосан.\nCOVID-19нинг енгил шакли билан касалланган 200 дан ортиқ бемор иштирокида ўтказилган тадқиқот шуни кўрсатдики: беморларда касаллик аломатлари узоқ вақт сақланиб, деярли 70 фоиз кишида бир ёки бир нечта органларига зарар етказди.\nКўпинча ўпка, юрак ва ошқозон ости бези - хавф остида. Шунингдек, вирус буйрак, жигар ва қоражигарда асоратларни келтириб чиқарди.\nБундан ташқари, ҳатто инфекцияга чалингандан сўнг бир неча ой ўтган бўлса ҳам, одамлар нафас қисилиши, мушак спазмлари ва бош оғриғидан шикоят қилдилар.\nЭслатиб ўтамиз, бундан аввал Бутунжаҳон соғлиқни сақлаш ташкилоти раҳбари Тедрос Адханом Гебрейесус коронавирусга қарши вакцина якка тартибда пандемияни тўхтата олмайди деб ёзган эди.\nГебрейесус эмлаш ишлари бошлангандан кейин ҳам кузатув, тестдан ўтказиш, касалланганларни яккалаш ва уларни даволаш, алоқалар занжирини аниқлаш ва карантин сингари чораларни давом эттиришга чақирди. Шунингдек, БССТ раҳбарига кўра, касаллик тарқалишининг олдини олишга қарши курашда жамоалар ва алоҳида фуқароларни жалб этиш зарурлигини таъкидлади.


Qalampir.uz | Ўзбекистон ва Мирзиёевнинг дўсти ишдан кетди\nОлам\t22 Июль 18:26 15197\nБуюк Британия Ташқи ишлар вазири ўринбосари Алан Дункан лавозимини тарк этди. У Британияда ўтказиладиган Бош вазир сайловига бир кун қолганда истеъфо бергани айтилмоқда. Қайд этилишича, Алан Дункан собиқ Ташқи ишлар вазири Борис Жонсоннинг Бош вазир бўлишига қарши.\nСобиқ Лондон мэри ва ташқи ишлар вазири Борис Жонсоннинг янги бош вазир бўлиш эҳтимоли ортидан ҳукуматдаги бир қатор вазир ва вазир ўринбосарлари истеъфога чиқиши кутилмоқда, деб ёзмоқда BBC.\nБританияда иқтидордаги консерваторлар партияси эртага, 23 июль куни Тереза Мэйпартиянинг янги раҳбарини сайлайди. Партиянинг 160 минг нафар оддий аъзолари эса Тереза Мэйнинг меросхўрини танлайдилар.\nЛавозимини тарк этган Алан Дункан Ўзбекистон ва унинг Президенти Шавкат Мирзиёевнинг дўсти сифатида кўрилади. 2016 йилда иқтидорга келган Мирзиёевнинг биринчи бўлиб қутлаган ғарб сиёсатчиси Алан Дункан ҳисобланади.\nУ жорий йилнинг 16 апрель куни Ўзбекистонга амалга оширган ташрифи давомида Президент Шавкат Мирзиёевнинг қабулида бўлган эди. Алан Дункан Тошкентга ташрифи чоғида Ўзбекистон эркин мамлакатга айланаётганини айтганди.\n04 Декабрь 12:35 24191\n05 Декабрь 10:19 15171\n04 Декабрь 20:36 11977\n05 Декабрь 09:41 10749\n04 Декабрь 15:26 9737


Мардикор аёллар ҳуқуқини ким ҳимоя қилади?\n24 феврал 2021, Тошкент вақти: 22:48\nЗикрилло Ишонч Ўзбекистондаги жорий иқтисодий вазият туфайли мардикор бозорларига чиқаётганлар сафи кенгайиб бормоқда.\nМардикорликка чиқаётганлар орасида хотин-қизлар сони ҳам кун сайин ортиб бормоқда. Масалан, Қўйлиқ бозорининг ўзидагина мардикор аёллар сони икки юздан ошиб кетди. Бу эса уларнинг ҳуқуқларини ҳимоя қилишни долзарб масалага айлантирди.\nХўш мардикор аёлларни нималардан ёки кимлардан ҳимоя қилиш керак?\nМардикорликка чиқаётган аёлларнинг деярли ҳимоясиз экани уларнинг одам савдоси билан шуғулланувчилар қўлига тушиб қолиши хавфини келтириб чиқармоқда. Шунингдек, уларни ҳуқуқ-тартибот органлари ходимлари тазйиқидан ҳимоя қилиш муаммоси ҳам етилиб бўлган. Чунки қайси мардикор бозорга борманг, мардикорларни олдига солиб ҳайдаётган, уларнинг фаолиятига тўсқинлик қилаётган милиция ходимларига кўзингиз тушади.\nУчинчи муаммо ёлловчи шахсларнинг аёлларга қўпол муносабатда бўлиши олдини олишга бориб тақалади. Зеро, ёлловчиларнинг мардикор аёлларни шафқатсиз эксплуатация қилаётгани, ҳатто, уларни зўрлаётгани фактлари кўпайган.\nБу каби муаммолар қуршовида қолган аёлларнинг ўзлари мардикорларни ҳимоя қилувчи нодавлат ташкилоти тузиш ғоясини илгари сурмоқда.\n«Сафимиз кенгайиб бораётгани сабабли муаммоларимиз ҳам кўпаймоқда,- дейди вилоятдан келган мардикор аёллардан бири,- Шу боис, бизнинг ҳам инсон ҳуқуқларини ҳимоя қилувчи ташкилотга ўхшаган ўз тузилмамиз бўлишини истаймиз».\n«Эгулик» инсон ҳуқуқларини ҳимоя қилиш жамияти раиси Васила Иноятова ушбу масала юзасидан фикр билдириб, аслида мардикорларни ҳимоя қилувчи ташкилот тузиш эмас, балки мардикорлик муаммосини йўқотиш йўлларини излаш тўғрироқ бўлишини таъкидлайди.\nУнинг айтишича, мардикор аёлларни «Эзгулик»ка ўхшаган ташкилотлар ҳимоя қилиши мумкин. Аммо ҳали бирорта мардикор аёл ўз ҳуқуқи бузилгани юзасидан бизга шикоят қилган эмас, дейди В.Иноятова.\nДемак, дейди кузатувчилар хулоса қилиб, бугунги кунда Ўзбекистонда мардикор аёллар ҳуқуқларини ҳимоя қилиши мумкин бўлган ташкилотлар бор. Фақат мардикорларнинг ҳуқуқий саводхонлигини ошириш, бунинг учун улар ўртасида тарғибот-ташвиқот ишларини олиб бориш керак, холос.


Осиёда вертикал кўринишдаги ўрмон барпо этилади\n20:36 / 07.02.2017\nМинорали ўрмон Nanjing Towers (Наньцзин минораси) номини олган бўлиб, 2018 йил Хитойда қуриб битказилиши режалаштирилган. У Осиёнинг энг биринчи вертикал ўрмонига айланади.\nИталиялик архитектор Стефано Боери томонидан лойиҳалаштирилган минораларнинг бири - 656 фут ва иккинчиси эса 354 фут баландликда бўлади. Улар орасида эса 1000дан ортиқ дарахт, 23 маҳаллий турдаги 2500га яқин бута жойлаштирилади. Энг баланд минорада офис, музей, яшил архитектура мактаби ва томда эса клуб қурилади. Иккинчи минорада 247 хонали Hyatt меҳмонхонаси ва бинонинг энг устки қисмида бассейн жойлашади.\nБалконлар эса меҳмонларга маҳаллий биохилма-хилликни тиклашга йўналтирилган ажойиб манзарани ҳадя этади. Бу Стефано лойиҳалаштирган биринчи вертикал ўрмон эмас. Улардан бири аллақачон Миланда қад ростлаган, иккинчиси эса Швейцариянинг Лозанн шаҳрида қурилиши режалаштирилган.\nТобора ифлосланиб бораётган дунёда мазкур яшил иншоотлар ҳақиқий тоза ҳаво нафасини олиб келади.


Shosh.uz | Тошкент (ва умуман тарих) ҳақида... - Part 66\n15.02.2015\tЖанггоҳ (ёки Жангоб) маҳалласи, Шайхонтаҳур даҳасида; Эскижува, Ғиштмасжид, Ҳадра, Чуқурқишлоқ маҳаллалари билан чегарадош, Шайҳонтаҳур кўчасига туташган. Ҳозирги А.Қодирий номидаги маданият ва истироҳат боғининг ўрни. “Жанггоҳ” сўзи икки ўзакли қўшма топоним бўлиб “жанг” ва “гоҳ” морфемаларидан ташкил топган, “жанг-уруш”, “гоҳ”- форсча “жой”, “ер” маъноларидаги топоним ясовчи аффикс\tБатафсил »\n14.02.2015\tЮНУСОБОД ТУМАНИ (Амир Темур шоҳкўчаси, 72а-уй) – Тошкентдаги маъмурий-ҳудудий бирлик. 1936 йил 26 августда Киров тумани номи билан ташкил қилинган. 1992 йил 8 майдан бошлаб Юнусобод тумани деб аталади. Юнусобод номининг келиб чиқиши ҳақида турлича фикрлар бор. Айрим тадқиқотчилар (академик А.Муҳаммаджонов) фикрича, жойнинг номи жуда қадимги бўлиб, асли «Юнусработ» деб аталган\tБатафсил »\n14.02.2015\t(22-бет) «Айтишларича, татар қабиласининг ўғлони Хайробод бир туш кўрган экан, унда оқ туя бу ерга келиб, дам олиш учун ерга чўкибди. Сўнг Хайробод шу ерда уй қуради ва яшай бошлайди…, унинг авлодлари эса уйни қалъага айлантириб, унда тинч-тотув яшайдилар. Маълум вақт ўтиб, шу ернинг аҳолиси бу жойни “Нўғойқўрғон” деб атай бошлаганлар…» ва яна бошқа топонимлар таҳлили\tБатафсил »\n12.02.2015\t(45-бет)…Тошкўча Шайхонтаҳур даҳасидан шарқий томонга йўналган. Уни Анҳор канали кесиб ўтган. Эски шаҳарни янги шаҳар билан боғлайдиган асосий кўча ҳисобланган. Унга 1884 йили илк бор тош-шағал тўкилганлиги сабабли халқ томонидан Тошкўча деб аталган. XIX аср бошларида эски шаҳарнинг энг гавжум кўчаларидан ҳисобланган, 1912 йилдан трамвай қатнаган\tБатафсил »\n11.02.2015\tДавоми. Аввалги мақолага ўтиш Дархон ариғи – Салор каналидан бошланувчи қадимий ариқ, юқори ўзани асримизнинг 50-йиллари охирида текислаб юборилгач, қолган қисми Оққўрғон каналининг чап шоҳобчасига айлантирилди. Дархон ариғининг узунлиги 3,1 км., чап томонга 8 та ва ўнг томонга битта шохобчаларга тармоқланган. “Дархон” гидроними аслида “Дархон” топонимидан олинган\tБатафсил »\nТарихий Тошкент (XIX-XX асрларга оид фотосуратлар). 6-қисм\n10.02.2015\t«ХИВА» КИНОТЕАТРИ 1910 йилда Г.Сваричевский лойиҳаси бўйича Буюк турон ва Сайилгоҳ кўчалари чорраҳасида Тошкентдаги кинотеатрларнинг биринчилари қаторида қурилган. Иккинчи жаҳон урушидан сўнг «ёш гвардия» деб аталган ва 1966 йилдаги ер қимирлаши натижасида бузилиб кетган\tБатафсил »\n09.02.2015\tXIX асрнинг охири – XX аср бошларида Тошкент икки маъмурий-ҳудудий қисм – Эски шаҳар ва Янги шаҳарлардан ташкил топган эди ва бу ҳолат Туркистоннинг Россия подшолиги томонидан забт этилиши билан боғлиқ бўлган. Аниқроғи, Тошкент 1865 йили руслар томонидан босиб олингач, икки йил ўтиб 1867 йили ташкил этилган Туркистон генерал-губернаторлигининг марказига айлантирилган\tБатафсил »\n09.02.2015\tТошкентнинг шаҳар сифатида шаклланиши ва ривожланишида сув таъминоти энг зарурий шартлардан бири бўлган. Шаҳар қадимдан Чирчиқ дарёсидан қазиб келтирилган Бўзсув канали ва унинг тармоқлари воситасида сув билан таъминланган. Маълумки, Тошкент шаҳрининг ер юзаси шимоли-шарқдан жануби-ғарбга томон пасайиб боради ва унда табиий сув тармоқлари фаолияти натижасида ўр-қирлар ҳосил бўлган\tБатафсил »\n08.02.2015\tЧорсу бозори қадимдан Тошкент ҳудудидаги энг йирик савдо маркази бўлиб келган. Ёзма манбалардан мазкур бозорнинг номи турли даврларда турлича бўлганлиги маълум. Бу: “Чорсу”, “Жўъба”, “Регистон”, “Эски Жува” “Большой базар” (катта бозор) номларидир\tБатафсил »\n08.02.2015\tУшбу рукн орқали Тошкент тарихи ва бугунига оид китоблар ҳақида маълумот ҳамда уларнинг матнини сиз ўқувчиларга тақдим этиш режалаштирилди. Биринчи мақола сифатида тарих фанлари номзоди, доцент Хайрия Бўриева қаламига мансуб «Тошкент шаҳрининг тарихий топонимияси» китобининг «XIX аср иккинчи ярми – ХХ аср бошлари манбаларида Тошкент шаҳрининг тарихий топонимияси» боби эътиборингизга ҳавола этилади\tБатафсил »\nСаҳифа 66 of 72« Биринчи...405060«6465666768\t»\t70...Сўнгги »\tНамоз вақтлари


05.04.2005. Таълим соҳасида ҳамкорлик тўғрисида\nЎзбекистон Республикаси Ҳукумати билан Ҳиндистон Республикаси Ҳукумати бундан кейин «Томонлар» деб аталувчилар,\nтаълим соҳасида икки томонлама алоқаларни мустаҳкамлаш йўлида,\nтаълимнинг инсон ресурсларига, иқтисодиётга ва ижтимоий ривожланишга бўлган чуқур таъсирини эсда тутган ҳолда,\nтаълим соҳасида икки томон ўртасидаги алоқаларнинг мустаҳкамланиши ўзаро фойдали бўлишини тан олган ҳолда,\nЎзбекистон Республикаси Ҳукумати билан Ҳиндистон Республикаси Ҳукумати ўртасидаги 1991 йил 17 августда имзоланган Маданият ҳамда таълим соҳасидаги ҳамкорлиги бўйича битимни ёдда тутган ҳолда;\nТомонлар, зарур бўлганда, тегишлича ўқув ва таълим эҳтиёжларидан келиб чиққан ҳолда таълим вазирликлари ҳамда таълим муассасалари ўртасида алоқалар ва ҳамкорликнинг муайян ривожланишини қўллаб-қувватлайди. Бу қуйидагиларни ёки улардан бир қисмини ўз ичига олиши мумкин:\na) тадқиқотлар натижалари, нашрлар, дарсликлар, дарс бериш воситалари, намойиш материаллари ва маълумотлар билан алмашиш;\nb) қўшма конференция, кўргазма ва семинарларни ташкил этиш;\nc) қўшма тадқиқотлар, тадқиқот дастурларни тузиш ва мақолаларни нашрга тайёрлаш;\nd) ўқитувчилар ва ўқув жараёни ташкилотчиларини тайёрлаш дастурларини ташкил этиш;\ne) академик ва бошқа маъмурий таркиблар билан алмашиш;\nf) аспирантлар, ўқитувчилар, эксперт ҳамда талабалар билан алмашиш;\nq) олий ўқув юртларида ўзаро ўқув курсларини ташкил этиш;\nh) ўқув-тайёрлаш муассасаларини ташкил этиш, ҳамда ўрта махсус ва ҳунар ўқув муассасалари ўртасида икки томонлама дастурларни янада ривожлантириш;\ni) таълим даражаларининг ўзаро тан олинишининг имкониятларини ўрганиб чиқиш;\nj) замонавий тадқиқотлар бўйича кафедраларни ташкил этиш;\nk) тан олинган олий таълим муассасаларида ишни давом эттириш учун стипендиялар ажратиш;\nl) ахборот технологиялари, компьютер фанлари, математика ва табиий фанлар соҳасида ўзаро ёрдам бериш;\nm) мутахассисларнинг тажриба алмашинуви: педагогик ва раҳбар кадрлари аттестацияси, таълим муассасаларининг аттестацияси ва давлат аккредитацияси, кадрларни тайёрлаш сифатини назорат қилиш ва мониторинги, нодавлат таълим муассасаларини лицензиялаштириш ҳамда тестологияга оид масалалар;\nИккала томон билан келишилган ҳолда ҳар қандай бошқа фаолиятни амалга ошириш.\nУшбу Таълим соҳасидаги ҳамкорлик тўғрисида алмашув Дастурининг амал қилиш муддати доирасидаги фаолияти ёки ҳамкорлигининг мазмуни, кўлами ва қўлланилиши мана шу таълим соҳасидаги ҳамкорлик тўғрисида алмашув Дастурининг асоси ва шартлари кўлами бўйича иккала давлатдаги таълим муассасалари ўртасида имзоланган янада аниқроқ битимларга асос бўлиши мумкин.\nТомонларнинг тўла эркинлигини ҳеч нима чекламайди ва томонларнинг ҳеч қайси бири таълим соҳасидаги ҳамкорлик тўғрисида алмашув Дастурини амалга ошириш жараёнида бошқа бир томонни молиявий мажбуриятларни амалга оширишга ундаш ёки буларни уларнинг зиммасига юклаши мумкин эмас.\nУшбу Дастурга биноан ўзаро тадбирларга сарфланадиган маблағлар ўзаро аҳдлашувлар бўйича ва мавжуд маблағлар асосида қопланилиши зарур.\nТомонлар таълим соҳасидаги ҳамкорлик тўғрисида алмашув Дастурининг амалга оширилиши учун ўзаро қўшма ишчи гуруҳ ташкил этадилар. Қўшма ишчи гуруҳни Ўзбекистон Республикаси Ҳукумати номидан Олий ва ўрта махсус таълим вазирлигининг вакили, Ҳиндистон Республикаси Ҳукумати номидан Инсон ресурсларини ривожлантириш вазирлигининг Олий ва ўрта таълим Департаментининг вакили, зарурият бўлган ҳолда иккала томоннинг бошқа тегишли идораларининг вакиллари бошқаради. Ҳиндистон ҳамда Ўзбекистондаги қўшма ишчи гуруҳ камида йилига бир марта, Ҳиндистон ёки Ўзбекистонда томонлар келишилган ҳолда ушбу Дастурнинг амалга оширилиш суръатини кўриб чиқиш учун йиғилиш ўтказадилар.\nТомонларнинг ёзма равишда Дастурни қайта кўриб чиқиш ёки ўзгартириш киритиш илтимоси билан мурожаат қилиши мумкин. Томонлар ўзаро келишилган ҳар қандай қайта кўриб чиқиш ёки ўзгартириш ёзма равишда қабул қилинади ва ушбу Дастурнинг узвий қисмини ташкил қилади. Бундай қайта кўриб чиқиш ёки ўзгартириш иккала томон белгилаган муддатдан бошлаб кучга киради.\nУшбу Дастурни қўллаш ва талқин қилиш билан боғлиқ низо ва келишмовчиликлар юзага келса, Томонлар уларни дипломатик каналлар орқали маслаҳатлашувлар ва музокаралар йўли билан ҳал этадилар.\nТаълим соҳасида ҳамкорлик тўғрисида алмашув Дастури иккала томон уни имзолаган кундан бошлаб кучга киради ва 5 йил муддат давомида амал қилади. Ҳар бир томон хавфсизлик, ижтимоий тартиб ёки соғлиқни сақлаш заруриятларидан келиб чиқиб вақтинча ушбу таълим соҳасидаги ҳамкорлик тўғрисида алмашув Дастурини қисман ёки бутунлай амалга оширишни тўхтатиб туриш ҳуқуқига эга. Томонларнинг бири мазкур Дастурнинг амал қилиш муддатини тўхтатиш ҳақидаги истагидан камида олти ой олдин ёзма равишда иккинчи томонни хабардор қилмаса, Дастурнинг амал қилиш муддати ўз-ўзидан кейинги 5 йил муддатга узайтирилади.\nДеҳли шаҳрида 2005 йил 5 апрелда икки асл нусхада, ҳар бири ўзбек, инглиз ва ҳинд тилларида тузилган бўлиб, бунда матнлар бир хил кучга эгадир. Талқин қилиш жараёнида келишмовчиликлар юзага келса, инглиз тилидаги матн ҳал қилувчи ҳисобланади.


Жаҳон банки Ўзбекистонга 4 млрд $ ажратади - 15.06.2016, Sputnik Ўзбекистон\nЯнги дастур Ўзбекистон 2030 йилга келиб ўрта даромадли мамалкатлар қаторидан ўрин олишиниқўллаб-қувватлашга қаратилган. 15.06.2016, Sputnik Ўзбекистон\n18:28 15.06.2016 (янгиланди: 18:31 15.06.2016)\n© Sputnik / СтрингерВашингтондаги Жаҳон Банки штаб-квартираси\nЯнги дастур Ўзбекистон 2030 йилга келиб ўрта даромадли мамалкатлар қаторидан ўрин олишиниқўллаб-қувватлашга қаратилган.\nТОШКЕНТ, 15 июн — Sputnik. Жаҳон банки директорлар кенгаши Ўзбекистон билан ҳамкорликнинг янги дастурини тасдиқлади. Дастур доирасида ЖБ Ўзбекистон учун 4 млрд $ маблағ заҳира қилди. Маълумот ЖБнинг Ўзбекистондаги ваколатхонаси сайтида хабар қилинган.\n“Янги стратегия Ўзбекистон учун ҳал қилувчи аҳамиятга эга бўлган, уч соҳани ривожлантиришга қаратилган – хусусий секторни ривожлантириш, қишлоқ хўжалиги ва пахтачилик саноатини рақобатдошлигини ривожлантириш ҳамда давлат хизматлари сифатини яхшилашга қаратилган”, — дейилга ЖБ маълумотида.\nРежага кўра, кредитлар 40 йил муддатга йилига 0,75 % ставка билан берилади. Биринчи ўн йил имтиёзли муддат бўлади.\nЎзбекистон ЖБга 1992 йилда аъзо бўлди. 1995 йилдан бери ЖБ Ўзбекистоннинг турли иқтисодий ва ижтимоий соҳаларини ривожлантириш учун 2 млрд $ дан ортиқ кредит берди.


Токио—2020. Улуғбек Рашидов таэквондо бўйича 3 карра жаҳон чемпионини мусобақадан чиқариб юборди, боксчи Турсуной Раҳимовада эса тарихий ғалаба - Daryo\n10:01, 25.07.2021 48431\nТокио—2020. Улуғбек Рашидов таэквондо бўйича 3 карра жаҳон чемпионини мусобақадан чиқариб юборди, боксчи Турсуной Раҳимовада эса тарихий ғалаба\nТокио—2020 Олимпиадасининг 25 июль кунги бир қатор мусобақалари бўлиб ўтди.\nАкадемик эшкак эшиш бўйича Шаҳбоз Холмирзаев ва Собир Сафаралиев жуфтлиги ўтиш босқичида ҳам тўртинчи натижани қайд этди. Эндиликда улар 13—18 ўринлар учун кураш олиб боради.\nТаэквондо бўйича -68 кг вазн тоифаси вакили Улуғбек Рашидов дастлабки босқичда малилик Сейду Мофанани 38:17 ҳисобида мағлуб этиб, 1/8 финалга йўл олди. Ўзбекистон спортчи чорак финал йўлланмаси учун 3 карра жаҳон чемпиони, Олимпия ўйинларининг 2 карра совриндори жанубий кореялик Ли Де Ҳунга қарши даянга чиқди. Дастлабки раундда имкониятни бой берган Рашидов 2 ва 3-раундларда устунлик қилди. Асосий вақт 19:19 ҳисобида якунланди. Баҳс тақдирини ҳал қилган «Олтин зарба»да Рашидов 2 очко қўлга киритиб, чорак финалга йўл олди. Рашидов 1/4 финалда эронлик Мирҳошим Ҳуссаинига қарши жанг қилади.\nБоксчи Турсуной Раҳимова (-51 кг) 1/16 финалда польшалик Сандра Драбикка қарши жанг қилди ва ғалабага эришди. Шу тариқа Раҳимова Олимпия ўйинларида ғалабага эришган ўзбекистонлик илк аёл боксчига айланди. Унинг кейинги босқичдаги рақиби туркиялик Бусе Наз Чакироўғлу бўлади.\nДзюдо бўйича -52 кг вазн тоифасида ҳаракат қилган Диёра Келдиёрова мўғулистонлик Сосербарам Лхагвасуренга қарши тўқнаш келди ва мағлубиятга учради. Сардор Нуриллаев (-66 кг) 1/16 финалда Молдова вакили Денис Виеруга қарши кураш олиб борди. Унда ўзбекистонлик спортчи жароҳат сабаб жангни давом эттира олмади ва Олимпиададаги юришини тўхтатди.\n23:17, 19.09.2021 48523\nА Серия. «Рома» 5 та гол урилган ўйинда мавсумдаги илк мағлубиятини қабул қилиб олди. Шомуродов асосий таркибда майдонга тушди\n23:48, 27.09.2021 49485\nУмрини «Рома»га бағишлаган, «Реал»га рад жавобини берган ва фаолиятини тугатган куни қизидан айрилишига бир бахя қолган Франческо Тотти ҳақида\n20:23, 01.10.2021 41893\nМуҳаммадқодир Абдуллаевдан Баҳодир Жалоловгача. Ёзги Олимпия ўйинларида Ўзбекистонга олтин медал олиб келган спортчилар\n19:52 Бугун 1613\n19:20 Бугун 11847\n19:10 Бугун 5594\n18:51 Бугун 6111\nАжойиб сюжетга эга экани билан томошабинда қайта ва қайта кўриш истагини уйғотувчи 14 турк сериали\n13:49, 16.10.2021 54524\n22:28, 15.10.2021 54276\n11:44, 16.10.2021 53914\n07:34, 16.10.2021 50242


Юз йил аввал ҳимоя қилувчи қалқон ва халифамиздан айрилиб, етимларга айланиб қолдик - | Hizb-Uzbekiston.info\nHome›МАТБУОТ БАЁНОТИ›Юз йил аввал ҳимоя қилувчи қалқон ва халифамиздан айрилиб, етимларга айланиб қолдик\nЮз йил аввал ҳимоя қилувчи қалқон ва халифамиздан айрилиб, етимларга айланиб қолдик\nҲижрий 1442 йил ражаб ойида Халифалик қулатилганига юз йил тўлди. Мусулмонлар минг йилдан кўпроқ вақт мобайнида ҳаётнинг сиёсий, ҳарбий, иқтисодий ва таълим соҳаларида олам етакчиси бўлиб келган эдилар. Бироқ, салибчи Европа давлатлари жиддий уринишлардан кейин бир қатор араб ва турк хоинлари ёрдамида ишларимизнинг бошқарувчиси бўлган халифани қулатди.\nБас, эй мусулмонлар, шундан кейин қандай аҳволда қолдик? Нега шундай бўлди?!\nБиз етакчисиз қолиб, битта давлатда Исломни татбиқ қилиш ўрнига элликдан ортиқ давлатларга бўлиниб кетдик. Устимиздан мустамлакачи давлатларга содиқ ҳукмдорлар ўрнатиб қўйилди. Қўшинларимиз битта армия бўлиш ўрнига бўлиниб, мустамлакачи чизиб берган чегараларда бир-бири билан жанг қиладиган бўлди. Ақсо масжидини ва Кашмирни озод қилиш учун кучларни сафарбар қилиш ўрнига, жиҳод бекор қилинди. Натижада, кофирларнинг қўшинлари юртларимизда – худди ўзларига мерос бўлиб қолгандек – бемалол изғиб юрадиган бўлишди. Юз минглаган мусулмонлар шаҳид бўлиб, мусулмонларнинг миллионлаб гўдаклари етим қолди, яна минглаган иффатли муслималар номуси топталди. Юртларимиз мустамлакачи кофир давлатларнинг жанг ва ўлжа майдонига айланди. Биз эса, ўлганларимизни санаб, кўмиб томоша қилардик. Мустамлакачилар улкан бойликларимизни ўзлаштириб, Ғарб иқтисодини тиклашди. Биз эса, қашшоқлик уммонига шўнғидик. Халифалик замонида бугунги каби иқтисодий қашшоқликни кўрмаган эдик. Зеро, закот, ушр ва хирож бойлардан байтулмолга тўпланиб, камбағалларга тарқатилар ва Ислом давлатида бирорта ҳам фақир қолмаган эди.\nЭй Покистон мусулмонлари! Ғарб бизни истеъмолчи халқ эканлигимизга ва унинг бузуқ халқаро низомига қарши кураша олмаслигимизга ишонишимизни, шунингдек, халқаро низом ва мустамлакачилар ҳазоратига қулдек бўйсуниб яшашга мажбурмиз деб ўйлашимизни хоҳлайди. Лекин Аллоҳ Таоло исломий юртларни битмас туганмас бойлик, стратегик ўрин ҳамда нусрат ва шаҳидликка тайёр йигит ва қўшинлар билан таъминлаган. Бу қўшинлар қўлида замонавий қуроллар ва энг муҳими соф Ислом ақидаси мавжуд. Биз Халифалик қайта барпо этилиши билангина ўзимизнинг ҳақиқий имкониятларимизни ишга соламиз ва Аллоҳ нозил қилган аҳкомлар билан ҳукм юритамиз. Ўз аҳлига ёлғон гапирмайдиган Ҳизб ут-Таҳрир Аллоҳнинг изни ила яқинда барпо этиладиган Халифалик учун тўлиқ дастурни тайёрлаб қўйган. Ҳизб барчамизни ўша дастурга қўшилишга даъват қилмоқда.\nИсломий юртлардаги ҳақиқий ўзгариш бугунги режимларни ағдариб ташлаш билангина амалга ошади. Покистон Пайғамбарлик минҳожи асосидаги Халифаликни барпо этиш шарафига энг муносиб жойдир. Кун сайин Ғарбнинг бизга бўлган ҳужумларига ва унга эргашишнинг аччиқ меваси чуқурлашиб бораётганига гувоҳ бўлар эканмиз, бунинг қўланса ҳиди бизни бўғмоқда. Шундай экан, Ислом ва Исломий бошқарув низомини қайта тиклаш вақти келмадими?! Келинглар, қалқонимиз ва қалъамиз бўлмиш Пайғамбарлик минҳожи асосидаги Халифаликни барпо этиш орқали йўқотган азизлик ва ҳурматимизни қайта тиклашга ҳаракат қилайлик. Росулуллоҳ ﷺ айтадилар:\n«Имом қалқондир, унинг ортида туриб жанг қилинади ва у билан ҳимояланилади». Муслим ривояти.\nМуслима аёл ўз ҳимоячиси ва қалқони бўлган Халифаликнинг йўқлиги сабабли юз йилни зулмат, умидсизлик ва таҳқирловда ўтказди Юз йил Халифаликсиз ўтди! Эй мусулмонлар, Халифаликни қайта барпо қилинглар! Халифалик қулатилганидан бери масжидларнинг бузилиши бутун мусулмонлар учун фожиага айланди Халифаликсиз юз йил!\nТуркия парламенти яҳудийлар давлати билан ярашиш битимини тасдиқлади\nТунисда миллий бирлик ҳукуматини тузиш учун маслаҳатлар давом этмоқда


﴿ احْتَجَّتِ الجَنَّةُ والنَّارُ فقالتِ النَّارُ فِيَّ الجَبَّارُونَ وَالمُتَكَبِّرُونَ. وَقَالتِ الجَنَّةُ: فِيَّ ضُعَفَاءُ النَّاسِ وَمَسَاكِينُهُمْ، فَقَضَى اللهُ بَيْنَهُمَا: إنَّكِ الجَنَّةُ رَحْمَتِي أرْحَمُ بِكِ مَنْ أشَاءُ، وَإنَّكِ النَّارُ عَذَابِي أُعَذِّبُ بِكِ مَنْ أشَاءُ، وَلِكلَيْكُمَا عَلَيَّ مِلْؤُهَا ﴾\n(رواه الامام المسلم عن أَبي سعيد الخدري رضي الله عنه)\n﴿ لاَ يَزَالُ الرَّجُلُ يَذْهَبُ بِنَفْسِهِ حَتَّى يُكْتَبَ في الجبَّارِين ، فَيُصيبَهُ مَا أصَابَهُمْ ﴾\n1. Киши тавбадан маҳрум бўлади. Кибр сабабли киши то умрининг охиригача ўз айбларини ислоҳ қила олмайди, тавба қилишга муваффақ бўлмайди.\n2. Руҳий изтироб. Мутакаббир киши ўзини баланд олганидан доим одамлар унга таъзим қилишлари ва ҳурмат кўрсатишларини хоҳлайди. Лекин воқеъликда ундай бўлмайди. Айниқса, шарафли кишилар ўзгаларга қуллуқ қилавермайди. Бу нарса мутакаббир одамларга руҳий зарба бўлади. Кибрли киши доим ўзини ўйлагани сабабли Аллоҳ таолони таниш ва унинг зикридан ғофил қолади. Бу кибрнинг дунёдаги уқубати.\n3. Айб ва камчиликларида давом этиш. Кибрли киши ўзини камолатга етган деб ҳисоблагани сабабли ҳеч ҳам нафсини тафтиш қилмайди. Ўзгалардан ҳам панд-насиҳатни қабул қилмайди. Натижада умрининг охиригача айб ва камчиликларини ислоҳ қила олмайди, ҳалокатга олиб борувчи ҳолатида давом этади.\n4. Жаннатдан маҳрум бўлиш ва дўзах азобига мубтало бўлиш. Албатта, Аллоҳ таоло ва Расулига имон келтиришдан кибр қилган кишиларнинг жаннатдан маҳрум бўлиши ва дўзахга тушиши ўз-ўзидан тушунарли. Лекин имон келтирсада кибрдан қутила олмаётган, доим ўзини одамлардан устун қўйиб, ўзгаларнинг устидан куладиган, мусулмонларнинг обрў-эътиборини тўкиш билан завқланадиган кишилар ҳам дўзахнинг йўлидан кетаётган бўладилар. Имонли киши дўзахда абадий қолмаса, унга бир кириб чиқишни ҳам енгил санамаслик керак. Зеро дунёдаги олов дўзах оловининг етмишдан бир қисмидир. Бу ҳақда Пайғамбаримиз алайҳиссалом шундай дейдилар:\n﴿ نَارُكُمْ جُزْءٌ مِنْ سَبْعِينَ جُزْءًا مِنْ نَارِ جَهَنَّمَ قِيلَ يَا رَسُولَ اللَّهِ إِنْ كَانَتْ لَكَافِيَةً قَالَ فُضِّلَتْ عَلَيْهِنَّ بِتِسْعَةٍ وَسِتِّينَ جُزْءًا كُلُّهُنَّ مِثْلُ حَرِّهَا ﴾\n(رواه الامام البخاري عَنْ أَبِي هُرَيْرَةَ رَضِيَ اللَّهُ عَنْهُ)\n5. Дўстларнинг кам бўлиши, душманчилик ва айирмачиликнинг кўпайиши. Воқеъликда камтар одамнинг душмани кам бўлади, кибрлининг душмани кўп бўлади. Чунки одамларга ширинсўзлик, камтарлик, меҳрибонлик ва юмшоқлик маъқул келади. Улар ўзларига юқоридан қарайдиган эмас, балки пастдан назар қиладиган кишиларни дўст тутадилар.\n6. Илоҳий ёрдам ва қўллаб-қувватлашдан маҳрум бўлиш. Аллоҳ таолонинг инояти, ёрдами нафсини енгган, ўзидан шайтоннинг насибасини чиқарган кишиларга бўлади. Мутакаббирлар эса ўзини ўзгадан устун қўювчи, нафсини улуғловчи кишилардир. Улар токи кибрни тарк қилмас экан илоҳий ёрдамга ҳақли бўлмайдилар.\n“ТАКАББУРЛИК – МУСУЛМОНГА ЁТ СИФАТ” номли мавъизани юклаб олиш (PDF форматда)\nКиритилган вақти: 24/03/2022 10:49; Кўрилганлиги: 129\nМатериал манзили: https://sammuslim.uz/islam/juma/25032022-y-takabburlik-musulmonga-yot-sifat\nЧоп этилган вақт: 28/05/2022 21:21


Добавлено: 11.08.2017, 16:04\n"Даракчи" газетасидаги "10 қалтис савол" лойиҳасининг галдаги меҳмони профессионалмусиқий билимга эга хонанда УМИДАХОН...\n1. “Умр ўтар”, “Юлдузимсан”, “Сендадур кўнглим” ва “Йўлимдан қоч”, “Сериал”, “Сафсата” қўшиқлари. Қай бири "тарози палласини босади"?\n— Албатта, миллий йўналишдаги қўшиқларим. Чунки бу ижодим етти ёшдан етмиш ёшгача бўлган аудиторияни қамраб ололган. Лекин замонавий, кайфиятбоп қўшиқларимнинг ҳам ўз тингловчилари бор. Ижодкор серқирра бўлиши керак, битта йўналишда қотиб қолишни истамайман. Мақом, эстрада, рэп, қисқаси, ҳамма йўналишда куйлай оламан ва турли йўналишларнинг ихлосмандларини хурсанд қилишга ҳаракат қиламан. Ким ҳозир еттидан етмиш ёшгача бўлган мухлисларга ёқадиган қўшиқ куйлай оляпти? Ҳеч ким!\n2. Демак, Умидахон ҳам бундай қўшиқ куйлай олмайди, шундайми? Аввал имконини топгансиз-ку, ҳозир нима халал беряпти? Эртага сизнинг ҳам қўшиқларингизни соғиниб тингланиши ёки унутилиши ўз қўлингизда-ку!\n— Беш қўл баробар эмас, ҳаммага бирдек ёқиб бўлмайди. Устоз санъаткорларнинг қўшиқларини шлягер, деб эшитаверишади. Лекин бугунги мухлис бутунлай бошқача. Мендан аввал ижод бошлаганлар ҳам бор-ку. Бирортаси соғиниб тингланадиган қўшиқ ёзганича йўқ. Мен ижод бошлаганимга эса энди етти йил бўлади. Унутилмас қўшиқлар ёзишга ҳаракат қиламан, Худо хоҳласа.\n3.Устоз санъаткор Нуриддин Ҳайдаровнинг “Юлдузимсан” номли қўшиғини янги сайқалда ижро этиб, озми-кўпми эътироф этилдингиз. Бироқ шу номли мусиқий альбомингиз муқовасидаги “Оти Юлдузимсан” ёзуви нафақат устоз санъаткорга, балки мухлисларга нисбатан ҳам ҳурматсизлик эмасми?\n— Альбом чиқариш узоқ йиллардан бери кутилгани учун жараён тезлашиб кетди. Қолаверса, ўз шахсий муаммоларимга ўралашиб, бефарқлик қилдим, тан оламан. Лекин тақдимот ўтгач, сотувга чиққан ҳамма альбомнинг муқовасидаги ёзув “Юлдузимсан” деб тўғриланди.\n4.Умидахон сўнгги вақтда шеърлардан эмас, матндан қўшиқ куйлаяпти. Танқидни бошлаб бердим, қолган камчиликларингизни виждонан давом эттиринг-чи...\n— Тўғри, баъзи қўшиқларим матндан иборат, лекин ҳаммаси эмас. Худо хоҳласа, бундан буён шоирлар билан ҳамкорлик қиламан. Гоҳида дангасалигим тутса, ишга киришишим қийин кечади.\n5. "Cover up" лойиҳасидаги иштирокингиз билан ижодкор сифатидаги имкониятларингизни синаб кўрдингиз. Хўш, нималарни ҳали эплолмас экансиз?\n— “Голос” лойиҳасини кўриб, бизда ҳам шундай лойиҳалар бўлсайди, дердим. "Cover up"га таклиф қилишганида жуда хурсанд бўлдим. Бу лойиҳа мен учун катта “мактаб” бўлди. Саволга келсак, ҳаммасини эплай олар эканман!\n6 . Унда Ўзбекистонда хизмат кўрсатган артист Тоҳир Содиқовнинг сиз билан дуэт куйлашдан бош тортгани ва Ўзбекистон халқ артисти Фаррух Зокировнинг танқидини қандай тушуниш керак?\n— Тоҳир Содиқов кўрсатув бошида мақтаб туриб, сўнггида салбий фикр билдирди, дуэт куйлашдан ҳам бош тортди, тушунмай қолдим. Назаримда, бу ҳаракатини ўзини катта тутишга йўйиш мумкин. Фаррух Зокиров “сover” йўналишини қабул қилолмади, шу боис танқид қилди. Ваҳоланки, лойиҳа шартига кўра, қўшиқни “сover” йўналишида куйлагандим, ижроим ёмон эмасди. Агар бу услуб ёқмаслигини билганимда, қўшиғини худди ўзидек қилиб куйлаб берардим, қўлимдан келарди.\n7. “Хит” қўшиқларингиз йўқлиги биргина сизга боғлиқ эмаслигини айтишдан чарчамайсиз. Кечирасиз-у, ижрочи сифатида шеър танлаш имкониятига эгасиз-ку ё продюсерлик маркази билан шартномангизга бундай ҳуқуқ киритилмаганми?\n— Тўғри, авваллари ундай ҳуқуқим йўқ эди. Шу боис ижодни миллий йўналишдан бошлаганман ва эътиборга тушмаганман. Аслида “Кел, ярашайлик” қўшиғим йўналишида ижодга киришни истагандим, рухсат бўлмаган. Вақт ўтиб, “Кел, ярашайлик”ни куйлашга кўндириб, “ташриф қоғози”га эга бўлдим. Орада бу йўналишдан чекинилмаганида ҳозир бунчалик қийналмаган бўлардим. Яқиндан бери эркинликка эга бўлдим. Насиб бўлса, оммалашадиган қўшиқларим бўлади.\n8. Санъатдаги қирқ йиллик тажрибага эга санъаткорларнинг фарзандисиз, “Йўлимдан қоч” клипи билан “плагиат”ликка қўл уриб, мисқоллаб йиққан обрўингизни совуриш шартмиди? Клипмейкерга ҳам кўчирмакашлиги учун пул тўландими, текинга ишламагандир?\n— Йўқ, бу билан обрўим совурилмади. Машҳур санъаткорлар сингари “плагиат” қўшиқларни “ўзимники”, деб турганим йўқ-ку. Клипимда бир-иккита кадрдангина фойдаланилган, бу кўчирмакашликка кирмайди, назаримда. Клипмейкер ўша клип кадрларини кўрсатганида ўзим рози бўлганман. Асосийси, қўшиғим ўғирланмаган.\n9.Умидахон қачон шоу-бизнес вакилидан санъаткорга айланади?\n— (Ўйланиб) Йиллар ўтиб, устоз санъаткорларимиз сингари қоқилиб, йиқилиб, ўз йўлимни топаман ва санъаткорга айланаман, деган умиддаман.\nДилором Омонулаева, Ўзбекистон Республикаси санъат арбоби\n— Умидахон, ҳам мақом, ҳам ўзбек ва Европа эстрадасини маромига етказиб ижро эта оладиган, профессионал техникаси юқори хонандасиз. Овоз зўр бўлса-да, ўз қўшиғи бўлмаса, бу — вақтнинг беҳуда кетгани. Битта камчилигингиз — ўз репертуарингиз йўқ ё янглишяпманми?\n— Дилором опа, сиз дарслик юзасидан куйлаган қўшиқларимнигина биласиз. Балки ижодимни кузатмаганингиз учун шундай фикрдадирсиз?!


ЮРАК ИШЕМИЯСИДАН САКЛАНИШ » Кармана овози\nКармана овози » ТИББИЁТ » ЮРАК ИШЕМИЯСИДАН САКЛАНИШ\nБулим: ТИББИЁТ 21-02-2014, 05:18\nЮрак кон-томир касалликлари орасида энг кўп таркалган бу хасталикнинг келиб чикиш сабаблари бор, албатта. Хатто айтиш мумкинки, бу касаллик кишини ўлимга хам олиб келиши мумкин.\nОлтмиш беш ёшгача бўлган эркакларда бу касаллик кўп учрайди. Саксон ёшдан кейин эса эркакларга нисбатан аёллар ўртасида кўп кузатилади.\nХўш, унинг белгилари кандай намоён бўлади? Тўш ортида сикувчи ёки босувчи огрик бўлиб, у жаг-бўйин оркали бир ёки иккала кўлга узатилиши мумкин.\nОгрик жисмоний ёки рухий зўрикиш, совук хаво, хаддан ташкари кўп микдорда овкат еб кўйганда пайдо бўлади. Огрик хуружи терлаш, юрак уриб кетиши ёки хансираш, хаво етишмаслиги билан кечиши мумкин.\nБундай касалликка чалинмаслик учун кандай талабларга риоя килиш лозим? Биринчидан, хар бир киши ўз соглиги хакида аввало, ўзи кайгуриши кераклигини яна бир марта эслатиб ўтамиз.\nБу долзарб вазифа шифокорлар зиммасига хам улкан масъулият юклайди. Улар ахоли ўртасида соглом турмуш тарзини карор топтириш шартлари, одам хаётига хавф солувчи омиллар ва улардан кандай тийилиш хусусида давра сухбатлари, плакатлар, буклетлар ва бошка кўргазмали воситалар оркали кенг кўламли таргибот-ташвикот ишларини олиб боришлари керак. Тамаки чекиш, спиртли ичимликлар, гиёхвандлик умр заволи эканлиги барчамизга яхши аён.\nДоимий харакат, жисмоний фаоллик кўплаб касалликлар катори юрак ишемиясининг хам олдини олади.\nЖамоамиз билан худди шу йўналишда иш олиб бораяпмиз.\n“Зарафшон” кишлок врачлик\nпункти бош врачи.\n2013 йил 26 апрель 17-сон.


1 январь куни Бош прокуратурада Ер майдонларидан ноқонуний фойдаланиш ва эгаллаб олишнинг олдини олиш бўйича Республика комиссиясининг кенгайтирилган йиғилиши бўлиб ўтди.\nЙиғилишда айрим фермерлар ижарага берилган ер майдонларини ноқонуний сотаётганлиги ҳам танқид остига олинди.\nМаълум бўлишича, сўнгги икки йилда 76 нафар фермер ерларни ноқонуний сотганлиги учун жиноий жавобгарликка тортилган.\nЗангиота тумани «Семурғ» фермер хўжалиги бошқарувчиси Т. фуқаро П.га 70 сотих суғориладиган ернинг ҳар бир сотихини 5 минг АҚШ долларидан, жами 350 минг АҚШ долларига сотишга келишиб, шундан 50 минг АҚШ долларини олаётганда ушланган.\nВаҳоланки, ушбу ер майдони Зангиота тумани ҳокимининг қарори билан шу фермер хўжалигига мева-сабзавот маҳсулотларини қайта ишлаш цехи ташкил қилиш учун берилган.\nҚибрайдаги «Тошкент оазис» фермер хўжалиги раҳбари И. ҳам 26 сотих ер майдонини 3 нафар фуқарога жами 208 минг АҚШ долларига сотиб юборганлиги учун тергов қилинмоқда.\nЙиғилишда, ерга оид қонун бузилиши ҳолатларининг олдини олишга кўмаклашишга масъул Фермерлар Кенгаши, маҳалла раислари, участка профилактика инспекторлари ерларни ўзбошимчалик билан эгаллаш, ноқонуний қурилмаларни олдини олишда ташаббус кўрсатмаётганлиги таъкидланиб, улардан янада фаоллик кўрсатиш сўралди.\nМисол учун, Хива туманидаги «Қушчи Каттабоғ» маҳалласи раиси Э. фуқаро Р.дан 2та турар-жой учун захирадаги ерлардан ажратишни ваъда қилиб, 10 минг АҚШ доллари талаб қилган ҳамда шундан 5 минг АҚШ долларини олган вақтида ушланган.\nҚарши туманида эса, «Кат» маҳалласи раиси Ш. фуқаро У.га 12 сотих ерни уй-жой қуриш учун ажратиб бериш эвазига 70 млн. сўм олганда қўлга олинган.


18.04.2018 21:32 0 1382\nЎФА матбуот хизмати хабарига кўра, мулоқот чоғида яқин вақт ичида Ўзбекистонда ҳам видеотакрорлар тизимини жорий этиш ҳақида сўз борган. Аввалига бу марказий ўйинлар учун синов тариқасида йўлга қўйилади.\nЙиғилишда шунингдек, ҳакамлик соҳаси, мухлислар, маркетингни ривожлантириш, суперлига учрашувлари тарғиботини кучайтириш масалаларига тўхталиб ўтилди.\n«Сўнгги пайтларда Суперлига баҳсларида яна хатолар, бирор бир жамоага ён босиш, ўйиндан ташқари ҳолатларни аниқлашда хатоликлар аниқланмоқда. Учрашувлар якунига етганидан сўнг менга кўплаб мурожаатлар келиб тушмоқда. Мана аста-секин мухлисларимиз стадионга қайтмоқдалар. Бу ҳакамларга ҳам боғлиқ. Уларнинг биргина ҳуштаги эвазига ўша мухлислар яна футболдан узоқлашиб кетишлари мумкин. Шунинг учун, ўз устингизда янада кўпроқ ишлашингиз лозим. Биз ҳар бир ўйинни диққат билан кузатиб боряпмиз. Бизга ҳалол ўйинлар ва одилона ҳакамлик керак. Ён босишлар, атайин қилинган хатоларга нисбатан кескин чора кўрамиз.\nАгар малакали ҳакамлар кам бўлса, марказий учрашувлар учун четдан ҳам ҳакам олиб келишга тайёрмиз. Бу борада сизлардан таклиф кутиб қоламан», – деб айтган МОҚ президенти ва ЎФА биринчи вице-президенти Умид Аҳмаджонов ҳакамларга қарата.


Россия: Ошаётган патент, тиббий кўрик ва мигрантофобия. 2022 да мигрантларни нима кутмоқда?\n26 январ 2022, Тошкент вақти: 22:31\nРоссияда меҳнат муҳожирларига қўйилаётган талаблар кучайтирилаётганига қарамасдан, ўзбекистонлик мигрантлар сони кўпайиб бормоқда. Россияда мигрантлар сони ва пул жўнатмалари бўйича ўзбекистонликлар етакчилик қилмоқда.\nЖорий тенденциядан хавотирга тушган Россия ҳукумати чекловларни кейинги йилда ҳам кенгайтиришини эълон қилди.\nИмтиёзлар даври тугамоқда\n2022 йил 1 январдан бошлаб Россиядаги меҳнат муҳожирларига ноқонуний меҳнат қилганлик учун жазо чоралари қўлланилади, бундан ташқари, улар мамлакатдан чиқариб юборилиши мумкин. 28 декабрь куни Россия Федерацияси Ички ишлар вазирлиги кучга кираётган янги тартибни яна бир бор эслатди.\nХорижий фуқароларни ишга ноқонуний жалб қилганлик учун иш берувчилар 800 минг рублгача жаримага тортилади.\n“Россия Федерацияси Президенти томонидан хорижий фуқароларга Россия Федерациясидан чиқмасдан қонуний равишда меҳнат фаолиятини амалга ошириш учун ўз ҳуқуқий ҳолатини тартибга солиш имконини берувчи вақтинчалик чора-тадбирлар 2021-йил 31 декабрда тугайди. Хорижий ишчиларни жалб қилиш учун рухсатномага эга бўлганлар, Россия Федерациясига кириш мақсадидан қатъи назар, чет эл фуқаролари учун ишлаш учун рухсатнома олиш учун ариза беришлари керак ”, дейилади вазирлик хабарида.\nДепартамент, шунингдек, 2020 йилнинг март ойидан бери 7 миллиондан ортиқ чет элликлар, жумладан, Россияда бўлиш қонунийлигини тартибга солиш имкониятига эга бўлган бир ярим миллион фуқаролар рухсатнома олганини таъкидлади.\nҲужжатлари бўлмаганлар учун ИИВ 31 декабргача ички ишлар органларига мурожаат қилишни тавсия қилди.\nРоссия Федерацияси Ички ишлар вазирлигининг буйруғига кўра, 29 декабрдан бошлаб меҳнат муҳожирларига электрон тасвир ва бармоқ изларини ўз ичига олган микросхемага эга карточка кўринишида патент берилади.\nМигрантлар тиббий кўрикдан ўтказилади\nШу йилнинг 29 декабридан эътиборан Россияга ишлаш учун борган чет эл фуқароларига 30 кун ичида тиббий кўрик ва давлат дактилоскопик қайдномасидан ўтиш ҳамда фотосуратга тушиш мажбурияти юклатилди. Бу ҳақда Россия Ички ишлар вазирлигирасмий маълумот тарқатди.\nТиббий кўрик чоғида шахснинг наркотик ёки психотроп моддалар истеъмол қилиши ёки қилмаслиги, шунингдек унда инфекцион хасталиклар бор-йўқлиги текширилади.\nДактилоскопик қайд жараёнида бармоқ излари олинади. Бунинг учун фуқаролар ҳудудий ички ишлар бўлимларига шахсан бориб, паспорт ҳамда тиббий текширувдан ўтганини тасдиқловчи ҳужжатларни тақдим этишлари лозим.\nРоссиянинг 274-ФЗ федерал қонунига мувофиқ, давлат Соғлиқни сақлаш вазирлиги бераётган бу тиббий ҳужжатлар 1 йил муддатга амал қилади.\nЧет мамлакатлар фуқаролари ушу тартиб-таомилларни бажармаган тақдирда уларнинг Россияда вақтинча бўлиш муддати қисқартирилади.\nУшбу мажбурият Россияга меҳнат фаолияти билан боғлиқ бўлмаган мақсадда келган фуқароларга ҳам тегишли: тиббий текширувдан ўтиш ва бармоқ изларини топшириш учун уларга 90 кун муҳлат берилган.\nРоссияга ишлашга келаётган муҳожирлар рекорд қўймоқда\nРоссия Ички ишлар вазирлиги 2021 йилнинг январь—сентябрь ойларида 3 миллион 374 мингдан ортиқ ўзбекистонлик Миграция хизматида қайдга олинганини маълум қилди.\nВазирлик маълумотига кўра, 9 ойда келган 3 миллион 374 минг ўзбекистонликнинг тақрибан 90 фоизи (3 млн 54 минг) Россияга ишлаш мақсадида келган.\nСўнгги икки йилда COVID-19 пандемияси ортидан киритилган чекловлар боис нафақат Ўзбекистон, балки Марказий Осиёнинг бошқа мамлакатларидан ҳам Россияга бораётган муҳожирлар сони кескин камайиб кетган эди.\n8 декабрь куни Ўзбекистон Бандлик ва меҳнат вазири ўринбосари Баҳодир Умрзоқов айни пайтда 2 миллион ўзбекистонлик четда юргани, буларнинг 80 фоизи Россия ҳудудида эканини маълум қилган.\nРоссия Ички ишлар вазирлигининг билдиришича, 2021 йилнинг дастлабки 9 ойида Россияга ишлаш учун келганлар сони бўйича Ўзбекистондан кейинги ўринларни Тожикистон (1 миллион 597 минг 481 киши), Қирғизистон (623 минг 465 киши), Арманистон (298 минг 801 киши) ва Озарбайжон (185 минг 752 киши) эгаллаган.\nИшга рухсатнома нархи оширилди\nМигрантлар пул жўнатмалари ҳажми 26 фоизга ошди\n2021 йилнинг учинчи чорагида Россиядан МДҲ давлатларига пул ўтказмалари бўйича олти йиллик рекорд янгиланди. Ўзбекистон, Тожикистон ва Қирғизистон ватандошлари пул ўтказмалари бўйича етакчилик қилмоқда.\nРоссия Марказий банки маълумотича, шу йилнинг июль-сентябрь ойларида Россиядан МДҲ мамлакатларига тўлов тизимлари орқали трансчегаравий ўтказмалар 2, 29 миллиард долларга етган. Бу сўнгги олти йилдаги рекорд кўрсаткич бўлиб, маблағлар ҳажми фақат 2015 йилнинг иккинчи чорагида кўпроқ бўлган – 2, 31 миллиард доллар.\nҚабул қилувчилар орасида Россия Федерациясидан 1, 01 миллиард доллар (ўсиш 34,9 фоиз) қабул қилган Ўзбекистон илғор. Кейинги ўринларни Тожикистон — 0,53 миллиард доллар (25,5 фоиз) ва Қирғизистон — 0,43 миллиард доллар (21, 7 фоиз) эгаллади.\nОлдинроқ Жаҳон банки 2021 йилнинг охиригача ўзбекистонлик меҳнат мухожирлари Россиядан жўнатаётган пул миқдори 7 миллиард 600 миллион долларга етишини ҳисоблаб чиққанди. Банк ҳисоботида ушбу рақам ўтган йилги кўрсаткичдан 26 фоизга кўп экани айтилган.\nЖаҳон Банкининг таъкидлашича, меҳнат муҳожирларининг Ўзбекистонга пул жўнатмалари ялпи ички маҳсулотнинг 11,6 фоизини ташкил қилмоқда. Бу кўрсаткич Қирғизистонда 27,8 фоиз, Тожикистонда эса 30,1 фоизга тенг.\nЎзбекистон Марказий банки сентябрда мамлакатга 2021 йилнинг дастлабки саккиз ойида хориждан юборилган пул ўтказмалари ҳажми 4,9 миллиард долларни ташкил этгани тўғрисида билдирган эди. Пул ўтказмалари 2020 йилнинг мос даврига (3,6 миллиард доллар) нисбатан 35 фоизга, 2019 йилнинг мос даврига (3,9 миллиард доллари) нисбатан эса 26 фоизга кўпайган.\nЎсиш сабаблари қаторида Ўзбекистонлик мигрантлар оқимининг кўпайиши, қурилиш, уй-жой коммунал хўжалиги, Россия томонидан карантин чекловларининг сусайтирилиши ва амнистия, Россияда ишчи кучи тақчиллигини тўлдириш мақсадида Ўзбекистон ва Тожикистондан маҳаллий ҳукуматлар ёрдамида оммавий меҳнат миграциясини ташкил этиши ҳисобига бўлди.\nЎзбекистон Меҳнат вазирлиги Россияга 85 мингдан зиёд ишчи олиб кирган\n2021 йил давомида Россия ҳукумати мамлакатга киришга қаратилган қатор карантин чекловларини сақлаб қолди. Бу чекловлар ва давлат чегараси қаттиқ қўриқлашга ўтилганига қарамасдан, Россияга ишлашга келаётган марказий осиёлик, хусусан ўзбек муҳожирлари сони кўпайди.\nБундай вазиятда Ўзбекистон Меҳнат вазирлиги ва унинг таркибидаги Ташқи меҳнат миграцияси агентлиги ўзбекистонликларни Россия ва бошқа давлатларга ишга ёллашни авж олдирди. Ишга ёлланиб жўнатилганларнинг аксар қисми Россия ишлаб чиқариш, қурилиш ва коммунал-хўжалик корхоналари қабул қилди.\nЎзбекистон Ташқи меҳнат миграцияси агентлиги (ТММА) 2021 йилнинг ноябригача Россияга 84 574 минг меҳнат муҳожирини жўнатган. Бу ҳақда департамент матбуот котиби Ортиқхўжа Норов маълум қилган эди. У йил охиригача яна 10 мингга яқин ишчи қурилиш майдонларига жўнатилишга ҳозирлик кўрилаётганини билдирган эди.\nБу ишчиларнинг бир қисми уларни ишга жалб қилган иш берувчилар томонидан “қулдек” ишлатилгани, маошлари берилмаётгани ёки ваъда қилинганидан кам ҳақ тўланаётгани, яшаш ва ишлаш шароитлар ёмонлигидан Озодликка шикоятлар қилишган.\nКеласи йилда Россия ҳукумати Давлат хизматлари порталида учта янги, жумладан меҳнат муҳожирлари учун мўлжалланган, хизматни ишга туширишни ҳам режалаштирмоқда. Россия Бош вазир ўринбосари Дмитрий Чернишенконинг қайд этишича, ушбу хизмат хорижликларга Россияда бўш иш ўринларини излаш, онлайн суҳбатдан ўтиш ва меҳнат шартномаларини тузишда ёрдам беради.\n2021 йилда Россияда ишчи муҳожирлар сони билан бирга уларга қарши кайфиятлар ҳам ошди. Рус сиёсатчилари ва жамоатчилик вакилларининг баёнотлари вақти-вақти билан мигрантофобияни лянада кучайтириши кузатилади.\nЎтаётган йилда рус матбуоти Марказий Осиёда “рус тилининг камситилаётгани” ва рус миллатига мансубларнинг “босим остида қолгани” га эътибор қаратди. Мигрантларнинг Россияда содир этилаётган жиноятларнинг аксар қисмига алоқадорлиги борасидаги асосланмаган мулоҳазалар маҳаллий журналистлар томонидан бот-бот ёритилди.\nРоссия парламенти ҳатто жиноятни содир этганларнинг миллатини хабарларда кўрсатишни тақиқловчи қонун лойиҳасини муҳокамага киритди.\nМутахассислар “фақат славянларга” белгиси асосида ижарага берилаётган квартиралар сони 30 фоизга етганини қайд этди.\nБу ўринда миллатчилик кайфиятларининг кучайишига ЛДПР партияси сиёсати ва унинг етакчиси Владимир Жириновский чиқишлари катта ҳисса қўшди.\nБундан олдинроқ Давлат Думасидаги “Адолатли Россия” фракцияси депутати Сергей Миронов жанубий қўшнилар билан виза режими Россия учун “миграция фалокатидан” қутулишнинг ягона йўли эканини таъкидлаган эди.\nРоссия президенти Владимир Путин Россия мактабларидаги мигрантлар фарзандлари сонини чеклашга чақирди.\nТарих фанлари доктори, Санкт-Петербургдаги Европа университети профессори Сергей Абашин ҳар бир муҳим сиёсий воқеа, хусусан сайловлар арафасида мигрантлар мавзусини қўзғаш Россия жамияти учун анъана тусини олганини айтади. Унинг сўзларига кўра, кейинги пайтларда мигрантларни “олабўжи” қилиб кўрсатиш ҳолатлари янада кўпроқ кузатилмоқда.\nАйни манзарада маҳаллий нашрларда Ўзбекистоннинг Евросиё иқтисодий иттифоқига қўшилиши ва ундан "ўзбек мигрантлари кўрадиган наф" борасида гап-сўзлар кўпайди.\nРоссия мигрантлар меҳнатига эҳтиёж сезмоқда\nРус миллатчиларидан фарқли россиялик тадбиркорлар мамлакатда мигрантларсиз кўплаб соҳаларда коллапс ҳолати вужудга келганини айтмоқда.\nПандемия чекловларининг киритилиши Россияда ишчи кўчига бўлган эҳтиёжни кескин ошириб юборди. 2020 йил ўрталаридан Россияда қурилиш ва ишлаб чиқариш ҳамда коммунал ва маиший хўжаликдаги ширкатларнинг ўз фаолиятини тўхтатиши оқибатида ўз юртларига жўнаб кетган миллионлаб муҳожирлар ишсиз ва маблағсиз қолди.\nМосква шаҳар вице-мэри Владимир Ефимов 2021 йилда ўз ишини тиклай бошлаган қурилиш объектлари ва ишлаб чиқариш корхоналарига ишчи кучи етишмаётгани, биргина пойтахт қурилишларига яна 200 мингта қурувчи мигрантларкераклигини тан олганди.\nБу муаммони бартараф этиш учун Россия қурилиш вазирлиги ўзбек расмийлари билан қурилиш майдонларида ишлатиш учун меҳнат мигрантларини чартер поездларда ташиб келиш масаласини ҳам муҳокама қилди.\nБунинг ортидан Россия ҳукумати мамлакатга кириши тақиқланган 158 минг ўзбекистонликка нисбатан “миграция амнистияси” эълон қилди.\nИшчи кучига бўлган эҳтиёж Россия бозорларида муҳожирлар маошларининг ошишига ҳам олиб келди.\nРоссия мигрантлар федерацияси (РМФ) маълумотича, бугунги кунда Россиядаги меҳнат мигрантларининг ўртача ойлик даромади 47,1 минг рублни ташкил қилади. Рус тилини билиш даражасига қараб, иш ҳақи уларда 12 минг рублгача фарқ қилиши мумкин.\nМигрантлар ҳимоячилари хавф остида\n2021 йилда Россия куч ишлатар тизимлари айрим ходимлари томонидан содир этилаётган қонунбузарликларга қарши курашиб келаётган бир қатор ҳуқуқ фаоллари жиддий босим остида қолди.\nХусусан, “мигрантлар ҳимоячиси” ёки “Валя опа” номи билан муҳожирлар орасида танилган Валентина Чупик Россиядан чиқариб юборилди; мигрантлар ҳимоячиси Каримжон Ёров унга очилган жиноят иши туфайли Россияни тарк этишга мажбур этилди”; Россиядан Тожикистонга бериб юборилган яна бир таниқли ҳуқуқ фаоли Иззат Амон 9 йиллик қамоққа маҳкум этилди; “Мемориал” аъзоси Баҳром Ҳамроевга нисбатан қатор маъмурий ишлар қўзғатилди, у ўзи яшаб келган квартирасидан маҳрум этилди; бошқа қатор ҳуқуқ фаоллари босим остида қолгани қайд этилди.\nУшбу ҳолатлар Россияда айниқса 2021 йилда ҳуқуқ ҳимояси билан шуғулланиб келаётган қатор жамиятлар, қонунбузарликларни фош этиб келган нашрлар, радио ва телевизион ташкилотлар фаолияти тақиқланган ёки чеклангани фонида кузатилди.\nСергей Абашин: Россия матбуоти мигрантофобияни кучайтиришга хизмат қилмоқда\n"Мигрантларнинг охирги умиди". Ўзбеклар Путиндан "Мемориал"ни ёпмасликни сўрамоқда (ВИДЕО)


«Бўри» бошқа экан... У Малайзияда қўлга олинди\n«Бўри» бошқа экан... У Малайзияда қўлга...\n05.07.2019 19:13 0 3095\nКўп миқдордаги пулни ўзлаштиришда гумон қилинган Ҳолливуд продюсери Ризо Азиз Малайзияда қўлга олинди. Бу ҳақда «The Guardian» хабар берди.\nНашр ёзадики, Азиз, унинг онаси, ўгай отаси (Малайзия собиқ бош вазири Нажиб Раззоқ) ва эски таниши давлат ғазнаси (Нажиб Раззоқ назорати остида бўлган «1MDB» жамғармаси)даги 4,5 миллиард АҚШ доллари қийматидаги пулларни гум қилганликда айбланишяпти.\nМамлакат ҳукумати Ризо Азиз бу пулларни ўзининг фильмларига ишлатиб юборган бўлмасайди, деган тахминда.\nРизо Азиз — «Уолл-стритдаги бўри» фильмига продюсерлик қилган «Red Granite Pictures» компанияси асосчиси ва хўжайини.\n«Уолл-стритдаги бўри» фильмидан кадр.\nАслида санъатда ҳаётга эмас, ҳаётда санъатга тақлид кучлироқ, деганлари шу бўлса керак-да.


Қирғизистон бош вазири Олмос Отамбоев президент Қурманбек Бақиев истеъфосини ва конституциявий ислоҳотлар ўтказиш талаби билан 5 апрелдан Бишкекдаги парламент биноси олдида очлик эълон қилган мухолифат вакиллари билан учрашди.\nО.Отамбоев уларга махсус ишчи гуруҳ конституцияга ўзгартиш киритиш борасида иш бошлаб юборганини маълум қилди. Шунингдек, у мухолифат вакилларини конституциявий ислоҳотлар борасида юзага чиққан бўҳронни мулоқот орқали ҳал этишга чақирди.\n“Биласиз, мен ултиматумни хуш кўрмайман. Эрталабданоқ биз ишчи гуруҳ билан учрашдик ва жорий конституцияга ўзгартиш ва қўшимча киритиш масалалари устидан иш бошлаб юбордик. Бу қўшимча ва ўзгартишлар асосида конституциянинг ноябрь ойидаги ҳолати бўйича таклифлар киритилади”, - деди О.Отамбоев.


Россиядан тортиб Қуддусу Эфиопиягача православ насронийлар Исо Масиҳ мавлуди кунини байрам қилмоқда.\n18 январ 2021, Тошкент вақти: 13:22\nРоссия президенти Владимир Путин бу байрамни Москва ташқарисидаги черковда нишонлади. Россия ҳукуматининг юқори мартабали расмийлари эса Москванинг бош черковидаги тадбирларда иштирок этди. “Интерфакс” ахборот агентлигининг хабар беришича, православларнинг муқаддас байрами арафасида Уралдаги бир черков руҳонийси ўлдирилган ҳамда черковдан ноёб иконалар ўғирлаб кетилган. Бу жиноятни содир этишда гумон қилиниб, бир неча киши ҳибсга олинган.


- декабрь. 13, 2018\nАбдуллоҳ ибн Масъуд розияллоҳу анҳу Набий соллаллоҳу алайҳи васаллам билан бирга кетаётган эдилар. Бир дарахт ёнидан ўтаётганларида, Пайғамбаримиз соллаллоҳу алайҳи васаллам у кишига дарахга чиқиб, мисвок учун шохидан олиб тушишни амр қилдилар. Ибн Масъуд розияллоҳу анҳу дарҳол дарахтга чиқа бошладилар.\nБуюк саҳобий вазни енгил, ихчам ва озғин киши эдилар. Шохни синдираётганларида шамол эсиб, у кишининг кийимларинининг этагини кўтариб юбориб, натижада болдирлари бироз очилиб қолди. Болдир жуда ҳам ингичка эди. Бу ҳолни кузатиб турган пастдагилар кулиб юборишди. Набий соллаллоҳу алайҳи васаллам “Нима учун куляпсизлар?! Болдири ингичкалиги учунми?! Жоним қўлида бўлган Зотга қасамки, бу (болдир)лар (охиратдаги) тарозуда Уҳуддан ҳам оғирроқ бўлади” деб марҳамат қилдилар.\nҲа азизлар, гоҳида бир кишининг ёки бир нарсанинг ҳақиқати сиз кўриб, эшитиб турганингиздек бўлмайди.\nИбн Масъуд розияллоҳу анҳу жуссалари кичик инсон бўлсалар ҳам илмда, фиқҳда у кишига етадигани бўлмаган. Ҳатто ҳазрати Умар розияллоҳу анҳудек зот ҳам у кишининг илмларига ҳавас қилганлар. Ибн Масъуд розияллоҳу анҳу Мадинадаги саноқли фақиҳ саҳобалардан бири эдилар.\nЮқоридаги воқеада севикли Пайғамбаримиз соллаллоҳу алайҳи васаллам охиратдаги мезонда Абдуллоҳ ибн Масъуд розияллоҳу анҳунинг икки оёқларининг оғирлиги Мадинадаги Уҳуд тоғидан ҳам оғирроқ вазн босишининг хабарини бермоқдалар.\nMore in this category: « Мўминаларга ибрат мўминалар\tМўминаларга ибрат мўминалар: Фотима бинти Муҳаммад соллаллоҳу алайҳи ва саллам. »


Аҳолига иссиқлик таъминоти қор ёғиб, муз қоплаганда бериладими? — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/Аҳолига иссиқлик таъминоти қор ёғиб, муз қоплаганда бериладими?\n0 1 100 1 minute read\nКуз-қиш мавсуми Ўзбекистоннинг турли ҳудудларида яшовчи аҳоли учун оғриқли мавзуга айланган. Сабаби иссиқлик таъминотининг уланмаганлиги аҳолига қатор ноқулайликларни келтириб чиқаради. Бу борада мамлакатимизнинг нафақат чекка ҳудудларида, балки пойтахт — Тошкент шаҳридан атига 50 км узоқликдаги Тошкент вилоятида ҳам муаммолар мавжуд.\n“Qalampir.uz” таҳририятига Ангрен туманидаги Красногорск шаҳарчасида истиқомат қилувчи фуқаролардан бири мурожаат қилди. Унинг айтишича, шаҳарчадаги кўп қаватли уйлардаги яшаш шароити қониқарли эмас.\nМаълумотларга кўра, Красногорск шаҳарчасида қарийб 20 мингга яқин аҳоли яшайди. Уларнинг 50 фоизга яқини кўп қаватли хонадонларда истиқомат қиладилар.\nКўп қаватли уйларда 20 йилдирки иссиқлик таъминоти йўқ. Шунингдек, иссиқ сув ҳам йўқ. Совуқ сув эса суткасига 3 марта 2 соатдан берилади, холос.\nЯқинда бу ерга маҳаллий телевидениелардан бирининг мухбири ташриф буюриб, мавжуд вазиятни суратга олган. Видеокамера қаршисида “ўзини йўқотиб” қўйган масъуллар муаммоларни бартараф этишга “ваъда” бера олишди, холос.\nБу масалага ойдинлик киритиш мақсадида Ўзбекистон Республикаси уй-жой коммунал хизмат кўрсатиш вазирлиги масъуллари билан боғланишга ҳаракат қилдик. Аммо улардан аниқ жавоб ололмадик. Ачинарлиси, ҳатто телевидение орқали ҳам ёритилган муаммо тўғрисида улар бехабар экан.\nТошкент шаҳридаги кўп қаватли уй-жойларда аллақачон электр иситгичлар ўз хизматини кўрсатишни бошлаган. Ҳаво ҳароратининг кутилмаганда кескин тушиб кетиши сабабли уйлар совиб кетяпти. Айниқса, ёш боласи бор хонадонларда бундай шароит оғир ўтади.\nТаъкидлаш керак, ҳамманинг ҳам уйида электр иситгич йўқ. Бундай ҳолларда кўпчилик газни ёқиб қўйишга мажбур бўлади. Кўриб турганингиздек, муаммо кетидан яна муаммо. Газнинг хавфлилик даражасини эслатиб ўтиш шарт эмас, менимча.\nЯна бир муҳим жиҳат шуки, аҳолидан коммунал хизматлар бўйича тўлов ўз вақтида тўлаш талаб этилади. Кўп қаватли уйларда яшовчи аҳоли иссиқлик таъминоти учун йил бўйи ҳисобида пул тўлайди. Лекин нега улар кузнинг совуқ кунларида зах уйларда яшашга мажбур бўляптилар? Бунинг ортидан яна бир муаммо юзага келиши табиий. Совуқ ва зах орқали шамоллаш касаллиги авж олади. Аҳоли яна харажат қилиб, дори-дармон сотиб олади.\nЎзбекистоннинг айрим ҳудудларида қор ёғишга ҳам улгурдики, ҳамон уйларда иссиқлик таъминоти ёқилмаган. Бу борада ҳам маълумот олиш учун мутасаддиларга мурожаат қилганимизда, ҳамон аниқ сана маълум эмаслигини билдиришди.\nҲозирда нафақат, Ангрен туманидаги Красногорск шаҳрида, балки бошқа ҳудудларда ҳа куз-қиш мавсумига тайёргарлик авжида ва юқори даражада олиб бориляпти, деб умид қиламиз. Мавзуга яна қайтамиз.\n«ОЗОДЛИК» РАДИОСИ ТЎҚИБ ЧИҚАРГАН УТОПИЯГА РАДДИЯ\nХалқ қабулхонасига мурожаат этгани учун фаррошларни ишдан бўшатган мансабдорлар лавозимидан озод этилди


Наманганда 20 ёшли йигит 4 нафар ўқувчини пичоқлади (видео) - Darakchi\nЖАМИЯТ 23.12.2019, 10:30\nТеглар: Наманган, ўқувчи, пичоқ\n20 ёшли йигит ўрта мактабнинг тўрт нафар ўқувчисига пичоқ билан жароҳат етказди. Бу ҳақда Наманган вилояти ИИБ Матбуот хизмати маълум қилди.\nКелтирилишича, Янгиқўрғон тумани Бўстон маҳалласида жойлашган 21-мактабнинг 11-синфлари учун дарс соатлари якунига етади. Ўқувчилар мактабдан чиқиб кетаётганларида қаршисидан чиққан 20 ёшли йигитнинг олдида тўхташади. Йигит танишини ураётганини баҳона қилиб, 4 нафар йигитни тергашни бошлайди. Шундан сўнг, у қўлидаги пичоқ билан бир неча дақиқада тўртала йигитга ҳам жароҳат етказади.\nСуд-тиббий эктпертизаси хулосасига кўра, ўнг ва чап курак соҳасига пичоқ билан берилган зарба сабаб жабрдийдаларнинг биттаси ҳаёти учун оғир бўлган тан жароҳати олган. Қолган уч нафари эса енгил жароҳат олгани келтирилган.\nАйни пайтда ушбу зўравон ўспиринга нисбатан жиноят кодексининг 104 моддаси 2-қисми Е банди билан жиноий қўзғатилиб, тергов ҳаракатлари олиб борилмоқда.


Алвидо! | Мулоҳаза қила оладиганлар учун.\nАпрель 29, 2016 от mulohaza в Ҳикоялар // 0 Комментариев\nИкки дўстнинг кечки овқат вақти тугаш арафасида эди. Кафе деразалари орқали одамлар билан гавжум бульвар кўриниб турарди. Улар иссиқ ёз оқшомлари Париж бўйлаб эсаётган майин шаббода таъсирида инсон ғам-ташвишлардан холи аллақаерларга, дарахтлар остига элитилиб, ойдин уммонлар, ёнар қўнғизлар-у сўфитўрғайлар ҳақида хаёл суришарди.\nУлардан бири Анри Симон чуқур хўрсиниб, сўзлади:\n— Эҳ, қарияпман! Бу нақадар ачинарли. Илгарилари бундай кечаларда ўзимни бекаму кўст ҳис этардим. Энди эса фақатгина афсус-надоматларга кўмилганман. Умр қисқа экан.\nҚирқ беш ёшлар чамасидаги бу одам кал ва анчагина семиз эди.\nУларнинг бошқа бири Пер Карниер ёши каттароқ бўлсада, аммо озғин ва хушчақчақ эди.\n— Эҳ, болакай! — ҳикоя қила кетди у. — Қачон қариб қолганимни сезмабман, ҳатто. Мен доимо қувноқ, соғлом, ғайратли ва ҳоказо-ҳоказолар бўлганман. Ҳар куни кўзгуга қараб, секин-аста ёши ўтиб бораётганини пайқамас экан одам. Аслида у билимсизгина қиёфангизни ўзгартириб бораверади. Икки-уч йиллаб ҳасратда юрсакда, ғам-қайғудан ўлмаганимизнинг сабаби ҳам шунда. Кошки, вақт чизгиларини тушуна олсак. Унинг қадрига етиш учун юзингизга олти ой умуман қараманг… Сўнг… О, қандай зарба!\nДўстим, афсуски, аёл жуда ожиза хилқатдир. Уларнинг барча қувонч-у шодлиги, бор куч-ғайрати, бутун ҳаёти атиги ўн йилда тугаб битадиган ўткинчи гўзаллиги ортида ётади.\nБоя қачон-қариб улгурганимни пайқамай қолганимни айтгандим. Элликка кирганимда ҳам, ўзимни деярли ёш деб ҳисоблардим. Заррача заифликни сезмай, бахтли ва хотиржам эдим. Мени олти ой ичида яксон қилган тушкунлик сири жуда оддий ва даҳшатли эди. Сўнгра мен тақдирга тан бердим.\nБарча эркаклар қатори мен ҳам тез-тез севиб қолардим. Аммо айнан уни…\nТахминан ўн икки йил олдин, эндигина уруш тугаган пайтларда уни Этретатдаги денгиз бўйида учратдим. Эрталаб денгизда чўмилиш асносида, бу қирғоқдан ўзга гўзал манзара йўқ эди гўё. Кичик тақасимон шаклдаги соҳил атрофини ғалати ўралар билан ўйилган «Портес» номли баланд қоялар қоплаб олиб, бир тарафи худди гигант оёғи каби океанга қараб чўзилган, иккинчи томони калта ва йўғон эди. Аёллар ўзларининг чиройли халатлари билан атрофни кўркам боғга айлантириб, бу баланд қоялардаги тор қум йўлакларда тўпланишарди. Қуёш соҳилни, ранг-баранг соябонлар-у зангори денгизни аямай қиздирарди. Барча шод-хуррам ва мамнун эди. Сув бўйида ўтириб, чўмилаётганларни томоша қилишингиз мумкин эди. Аёллар жимир-жимир тўлқинлар кўпигига яқинлашганида, сузиш либосларида латофат билан ўзларини сувга отишарди. Улар тезкор майда қадамлар билан сувда ҳаракатланиб, дамба-дам муздек сув ва қисқа нафасдан ҳансираб, тўхтаб олишарди.\nУлар қисқа муддатлик сузиш синовидан ўтишарди. Уларни тўпиғидан то халқумига қадар баҳоласа бўларди. Айниқса, сув юмшоқ баданларга катта қувват берсада, бироқ сув устидагиларнинг камчиликларини фош этарди.\nМен ўша ёш жувонни илк бора денгизда кўрганимда, шод ва бахтиёр эдим. У синовдан аъло даражада ўтганди. У ерда бир қарашданоқ ҳусн-таровати билан ўзига мафтун қиладиган, бир зумда сизни ҳайратга сола оладиган чеҳраларни учратардингиз. Гўёки сиз мана шу аёлни севиш учун яратилгансиз. Бу ҳислар бутун баданимни қамраб олди.\nУ билан таништиришди ва мен ҳар қачонгиданда абгор аҳволга тушдим. Юрагим унга талпинарди. Ёшгина бир аёлнинг сизни бунчалар мағлуб этгани ҳам ёқимли, ҳам даҳшатли эди. Бу туйғу ҳам азоб, ҳам ғалати завқ бағишларди. Унинг қараши, унинг кулгуси, унинг шамолда ҳилпираётган сочлари, унинг юзидаги майда чизиқлар, унга хос нозик ҳаракатлар мени қувонтирарди, мени ҳаяжонга соларди, мени адойи тамом қиларди. У ўзининг имо-ишоралари, хулқ-атвори, ҳаттоки қисқа муддат ичида устига илиб олган кийим-кечаклари биланда мени, онги-шууримни ўзига асир айларди.\nЖиҳозлар панасидаги унинг чимматли кўриниши азобимни янада кучайтирди. У қўлқопини стул устига ирғитди. Унинг либослари менга бетакрор туюларди. Унинг шляпасига ўхшаши ҳеч кимда йўқ эди.\nУ турмушга чиққанди, аммо унинг эри фақат шанба кунлари келиб, душанбада жўнаб кетарди. Нима бўлганда ҳам эридан ташвишланмасдим. Негадир ундан рашк ҳам қилмасдим. Ҳаётда бу одамчалик заррача эътиборимга молик бўлмаган бошқа мавжудот бўлмаса керак.\nЛекин у! Уни нақадар севар эдим! У шунчалар гўзал, латофатли ва навқирон эдики! У ёшлик, нафислик ва софликнинг тимсоли эди. Авваллари аёл зотининг бу қадар зебо, нозик, мафтункор, жозибали ва ҳурмат-эъзозга сазоворлигини ҳис этмаган эканман. Ёноқлардаги бурумлар, лаблар ҳаракати, қулоқдаги қизғишликлар, ахмоқона шаклдаги тана аъзоси бўлмиш бурундаги ажиб гўзаллик олдинлари мени ҳеч қачон ўзига жалб этмаганди.\nБу уч ой давом этди… Сўнг ғам-қайғу азобида эзилганча, Американи тарк этдим. Аммо унинг ёди мени тарк этмади, абадий ва ёрқин… Масофа олис бўлсада, ҳамон у ёнимда тургандек бутун борлиғим уники эди. Орадан йиллар ўтдики, уни унута олмадим. Унинг фусункор қиёфаси кўз ўнгимдан, юрагимдан кетмади. Севгилим билан боғлиқ ҳаётимда учратган энг гўзал ва сеҳрли хотираларим каби унга бўлган муҳаббатим софлигича қолди.\nУмр чизгиларида ўн икки йил ҳеч қанча вақт эмас. Унинг қандай ўтганини пайқамай қоласан киши. Йиллар бир-бирига секин ва тезкор тарзда эргашиб кетаверади. Ҳар бири узоқ вақтдек туюлсада, аммо бир зумда ўтиб кетади! Йил-йилга уланиб, ортида бир қанча изларини қолдиради. Токи ўтган даврларга назар солиш учун ўгирилганингда, кимдир ҳеч вақони кўрмайди, кимдир эса қачон қариб қолганини тушунмай қолади. Йиллар эса бир-бирини қувиб ўтаверади. Тасаввуримда, Этретат қумликларидаги ўша бир неча ойлик дилбар мавсум мен учун яратилганди.\nЎтган баҳор, мен Маисонс-Лаффиттега дўстларим билан овқатланиш учун йўл олдим.\nПоезд жўнаб кетаётганида, баҳайбат, семиз аёл тўртта кичкина қизларини эргаштириб, менинг аравамга чиқди. Гулдор ленталар билан безатилган шляпа остидаги ойсимон шаклли тўла юз соҳибаси бўлган улкан ва думалоқ бу она товуққа базўр кўз ташладим.\nУ тез юриб келишга мажбур бўлганидан нафаси тиқилиб, пишилларди. Болалар эса чуғурлашни бошлашди. Мен қоғозларимни очиб, мутолаа қилишга киришдим.\nЭндигина Асниересдан ўтганимизда, қўшним менга ўгирилиб, кутилмаганда сўз қотди:\n— Кечирасиз, тақсир! Мабодо сиз жаноб Карниер эмасмисиз?\n— Ҳа, мадам, — жавоб бердим.\nСўнг у кулиб юборди, гўзал аёллар каби… Бу ҳол аянчли эди.\n— Сиз мени танимаган кўринасиз, — деди жувон.\nИккиландим. Бу қиёфани аввал қаердадир кўргандекман… Аммо қачон? Қаерда?\n— Ҳа ва йўқ, — давом этдим. — Сизни танишим, шубҳасиз. Бироқ ҳануз исмингизни эслай олмадим.\n— Мадам Жулие Лефевре, — деди у бироз қизариб.\nҲеч қачон бунчалик шокка тушмагандим. Бир сония ичида дунё кўзимга қоронғу кўриниб кетди. Кўзларимдан пардалар юлиб олингандек, даҳшатли ва юракни пора-пора этадиган кашфиёт қилгандим гўё.\nНаҳотки у! Мана шу дағал, бесўнақай, баҳайбат аёл у бўлса?! У эндиликда ёнидаги тўрт қизнинг онасига айланганди. Бу кичик мавжудотлар ҳам онаси каби менга ҳайрон тикилишарди. Фарзандлари унинг бир бўлаги эди… Улар катта бўлиб қолишган, ҳаётда аллақачон ўз ўринларига эга эдилар. Ҳолбуки, уни ортиқ гўзаллик тимсоли ва нафислик тилсими деб бўлмасди. Унинг кечаги ва бугунги кўриниши мени лол қолдирарди! Ахир шундай бўлиши мумкинми? Қайғули изтироб қалбимни эзғилади. Табиатга қарши исён, бундай ваҳшийликка қарши беҳисоб ғазаб ва абгорлик алами вужудимни титратди.\nМен унга беихтиёр қарадим. Сўнг қўлини қўлларимга олганимда кўзимга ёш келди. Унинг йўқолган ёшлиги учун йиғладим. Мен бу семиз жувонни танимасдим…\nУ ҳам ҳайратланиб, дудуқланди:\n— Жуда ўзгариб кетганман, тўғрими? Сиз нимани кутгандингиз — ҳамма нарсанинг ўз вақти-соати бор! Кўриб турганингиздек, энди фақатгина яхши онаман, холос. Қолганига эса алвидо, шу билан тамом! Эҳ! Учрашиб қолганимизда мени таниб олишингизни ҳеч қачон кутмагандим. Сиз ҳам ўзгарибсиз. Ҳатто сиз эканлингизга ишонч ҳосил қилиш учун бироз вақт кетди. Сочларингиз оқарибди. Тасаввур қилинг-а! Ўн икки йил олдин! Ўн икки йил! Тўнғич қизим аллақачон ўн ёшга кирди.\nБолага қарадим. Унинг нималаридир онасининг аввалги латофатини эслатарди. Бироқ нималаридир ҳали тўлиқ шаклланмаган, нималаридир келажакдан дарак берарди. Ва ҳаёт юраётган поезд мисоли жадаллик билан ўтиб бораётгандек туюларди менга.\nЕтиб келдик. Маисонс-Лаффитте. Эски танишимнинг қўлидан ўпиб қўйдим. Мен сийқаси чиққан изоҳдан бўлак мутлақо ҳеч нарса топмадим. Айтишга-да оғир.\nТунда уйда ёлғиз ўзим кўзгу қаршисида узоқ вақт, жуда узоқ турдим. Ва ниҳоят қандай бўлганимни эсладим, ва ниҳоят хаёлий кўзларимда жигарранг мўйловим, қора сочларим ва юзимдаги ёш ифода гавдаланди. Энди мен қариман! Алвидо!\nМақола 484 марта ўқилган\tСтройСМИ.ру Комментировать Отменить ответ\tВаш электронный адрес не будет опубликован.КомментарийИмя*


Мирзиёевнинг Қозоғистонга давлат ташрифи бошланди - BBC News O'zbek\nМирзиёевнинг Қозоғистонга давлат ташрифи бошланди\nЎзбекистон Президенти Шавкат Мирзиёев 22 мартнинг иккинчи ярмида Қозоғистонга давлат ташрифи билан келган. Остона халқаро аэропортида Мирзиёевни Қозоғистон Бош вазири Бахитжан Сағинтаев кутиб олган.\nЎзбекистоннинг янги Президенти ташқи сиёсатда қўшниларга эътибор қаратишни маълум қилган. У илк расмий ташрифига қўшни Туркманистонни танлаган, иккинчи сафар Қозоғистонга бўлмоқда.\n"Олий даражадаги учрашув ва музокараларда Ўзбекистон ва Қозоғистон ўртасидаги сиёсий, савдо-иқтисодий, инвестициявий, транспорт-коммуникация, маданий-гуманитар ва бошқа соҳалардаги ҳамкорликнинг бугунги ҳолати ва уни ривожлантириш истиқболлари, шунингдек, минтақавий ва халқаро сиёсатнинг долзарб масалалари муҳокама қилинади", - дейилади Президент матубот хизмати хабарида.\nТашриф доирасида Остона шаҳрида Ўзбекистон Миллий саноат кўргазмаси ва икки мамлакат ишбилармон доираларининг нуфузли делегациялари иштирокида қўшма бизнес-форум ўтказилиши кўзда тутилгангани айтилмоқда.\nТашриф якунлари бўйича давлатлараро, ҳукуматлараро ва идоралараро бир қатор муҳим ҳужжатлар, шунингдек, Ўзбекистон - Қозоғистон ҳамкорлигини сифат жиҳатидан янги босқичга кўтаришга қаратилган салмоқли тижорий шартномалар имзоланиши режалаштирилган.\nМирзиёев ташрифи арафасида Қозоғистоннинг Олма ота шаҳридан пойтахт Тошкентга тезюрар поезд қатнови амалга оширилган.\nМасъуллар икки давлат ўртасида автобуслар қатнови ва 2006 йили ёпилиб қолган Қозоғистон ҳудуди орқали Тошкент ва жануб вилоятларини боғловчи йўлни очиш борасида музокаралар кетаётганини билдирган.


ИЖТИМОИЙ ТАРМОҚЛАРДАГИ ФИТНАЛАРДАН САҚЛАНИШ БАРЧА ФУҚАРОЛАРНИНГ МАСЪУЛИЯТИДИР — Zamaxshariy.uz\nИнсон саломатлиги у озиқланаётган сув ва неъматлар софлигига боғлик бўлганидек, шахс дунёқарашининг соғломлиги ва илм савияси ўзлаштираётган маълумот ва билимларининг манбаларига боғлиқдир. Шу сабабдан, давримизда интернет тармоғидан фойдаланиш одоби ижтимоий одобларнинг энг аҳамиятлиларидан бири хисобланади. Аслида интернет, айниқса ижтимоий тармоқларни ташкил этишдан асосий мақсад илм олиш имкониятларини осонлаштириш, ўзаро муносабатларда қулайлик яратиш эди. Бироқ бугунги кунга келиб, уларнинг вазифалари тобора кенгайиб, мақсадлари хам турланиб бормоқда.\nХар нарсанинг яхши ва ёмон тарафи бўлганидек, сўнги пайтларда ижтимоий тармокларнинг хам жиддий хатарлари юзага чиқмоқда. Жумладан, айни даврда айрим бузғунчи оқимларнинг интернетдан ўз ғарази йўлида кенг фойдаланаётгани, ёшларни ўз домига тортаётгани, айрим сайтдарда бехаёлик, турли фитналар жамиятни беқарорлаштирувчи ёлғон маълумотлар берилаётганини кузатишимиз мумкин. Шунинг учун хам халқимиз хусусан, ёшларни ана шундай хатарлардан огоҳ этиш хар бир зиёли маърифатпарвар инсоннинг энг долзарб вазифасига айланиб бормоқда. Хозирги даврида энг асосий муаммога айланган иллатлардан бири-ёлғон ахборатдир. Айникса, ижтимоий тармоқларда турли асоссиз маълумотларни тарқатиш, турли бўхтонлар ва уйдирмаларни урчитиш холатлари кўплаб учрамоқда. Айрим соддадил мусулмонлар мана шундай уйдирмаларга ишониб, ёлгон ва бўхтонга шерик бўлиб қолмоқдалар. Энг ачинарлиси-кўпинча тарқатилган ёлғон маълумотлар оқибатида инсоннинг обрў ва шаъни топталмоқда, шариатимизда қайтарилган катта гуноҳларга йўл очилмоқда.\nШариатимизга кўра, хар бир мусулмоннинг шаьни ва обрўсини тўкиш худди қонини тўкиш ёки молини ўзлаштириш каби бошқа мусулмон учун харомдир. Сўнги йилларда интернет сиёсий курашлар майдони, турли хил манфаатларнинг кучли қуролига хам айланиб бормоқда. Бузгунчи тўдалар, ижтимоий тармоқлар имкониятларидан кенг фойдаланган ҳолда одамларн, айникса ёшларни тўғри йўлдан адаштириш, улардан ўзларининг гаразли максадлари йўлида фойдаланиш, жамиятда нифок чикариш хамда энг ачинарлиси уруш оловини ёкишга уринишмокда ва бунга маьлум маьнода эришишмокдалар хам. Бунга якин тарихимизда “араб бахори” деб ном олган зиддиятлар мисол бўлади.\nИжтимоий тармоклар оркали динимизга бўлаётган зарарлардан яна бири хар бир юртнинг пешкадам олимларини тахкирлаш, тухмат-бўхтон сўзлари билан обрўсизлантириш, уларни нифокда айблашдир. Уларнинг бундан ўйлаган максадлари мусулмон оммасини илмий рахбарсиз колдириб, ўзларига эргаштириш ва бошкаришдир, албатта, ижтимоий тармокларни буткул ёмонга чикаришга хаккимиз йўқ. Хаммамиз хам янгиликлардан хабардор бўлиш, дунёкарашимизни у́стириш максадида интернет тармогига мурожат киламиз.\nМуҳими улардан окилона фойдалансак, хусусан ёшларни аклан ва рухан тўғри тарбия топишида, турли ёт карашлар таьсирига тушиб колмасликларига хушёр бўлсак, максадга мувофик бўлади.\nNext Post:ИЖТИМОИЙ ТАРМОҚЛАРДАГИ ВИРТУАЛ ЎЙИНЛАРДАН ЁШЛАРИМИЗНИ АСРАЙЛИК


Покистон Афғонистон банк тизимини қайта ишга туширишга чақирмоқда | Azon.uz - Ахборот-таҳлилий портал\n1541 20:30 17.12.2021\nПокистон радиоси бугун, 17 декабрда Покистон ташқи ишлар вазири Шоҳ Маҳмуд Қурайший Афғонистон банк тизимини қайта ишга тушириш зарурлигини таъкидлади, деб хабар бермоқда.\nБу ҳақда Шоҳ Маҳмуд Қурайший Исломободда ОАВ билан мулоқот чоғида маълум қилди. Хорижда яшовчи кўплаб афғон фуқаролари пул ўтказмалари орқали ватандаги оилаларига ёрдам беришни истайди, деган у. Қурайший гуманитар фалокат эҳтимоли ҳақида огоҳлантирди ва Афғонистоннинг энг яқин қўшниси сифатида Покистон қўшни давлатдаги вазиятдан хавотирда эканини таъкидлади. Ислом ҳамкорлик ташкилоти Ташқи ишлар вазирлари кенгашининг 19 декабрь куни бўлиб ўтадиган навбатдан ташқари сессияси муносабати билан у ИҲТ кўп йиллардан буён афғонларни қўллаб-қувватлаб келаётганини эслатган.\nАфғонистондаги вазият ҳақида гапирган Қурайший террор ташкилотлари гуманитар инқироз ва иқтисодий таназзулдан фойдаланиб, Афғонистондаги фаолиятини кучайтиришини айтган. Покистон ташқи ишлар вазири Афғонистондан келаётган қочқинларнинг янги оқими нафақат Покистон, балки Европага ҳам таъсир қилишини таъкидлаган. Унинг алоҳида таъкидлашича, Покистон “Толибон”нинг на тарафдори, на вакили ҳисобланади. Афғонистон ташқи ишлар вазири вазифасини бажарувчи ИҲТ йиғилишида иштирок этади.\nИслом ҳамкорлик ташкилоти Ташқи ишлар вазирлари кенгашининг навбатдан ташқари йиғилиши 19 декабрь куни бўлиб ўтиши ҳақида хабар берилган.\nМахсус Покистон Афғонистон банк Гуманитар\n107 09:30 29.05.2022\n613 21:10 28.05.2022\n428 20:35 28.05.2022\n504 18:25 28.05.2022


10.06.2009 13:53 | Чемпионат\nЎзбекистоннинг етакчи футбол клубини эндиликда Бразилия ва Португалия миллий терма жамоаларининг собиқ мураббийи шуғуллантиради<?xml:namespace prefix = o ns = "urn:schemas-microsoft-com:office:office" />\n2009 йил 9 июнь, Тошкент: “Бунёдкор” ФК Луис Фелипе Сколари билан 18 ойга мўлжалланган шартнома имзолади. Жаноб Сколари клуб ҳамда болалар футбол академияси фаолиятларига йўриқчилик қилади.\nУшбу воқеа юзасидан Луис Фелипе Сколари шундай дейди: «Ҳозир ўзбек футболи ўзининг муваффақиятли тарихини яратаётган пайт. Бу борада айниқса сўнгги 4 йил ичида ўзининг қойилмақом порлаши ва салоҳиятини кўрсатиб келаётган “Бунёдкор” алоҳида ажралиб турибди. 2010 йилнинг март ойига режалаштирилган, “Тошкент” футбол шаҳарчасидаги янги стадион барпо этилгач, клуб тарихида янги аср очилади. Мен керакли жойда, керакли вақтда ва керакли жамоада эканлигимга аминман”.\nБолалар футбол академиясига йўриқчилик қилишига шарҳ берар экан, жаноб Сколари қуйидаги фикрни билдирди: “Мени Ўзбекистонда спортга мамлакат Президенти Ислом Каримов ва республика ҳукумати, Ўзбекистон футбол федерацияси томонидан жалб этилаётган ижтимоий сармоялар даражаси юқорилиги жудаям ром этди. Ва шу боис мен болаларга таълим бериш борасидаги янги изланишларга имкони қадар тезроқ киришиб кетишимни кутиб турибман. Келиб чиқишлари ва яшаш ҳудудлари бошқа-бошқалигидан қатъи-назар, футбол Ўзбекистондаги барча болалар ва ўсмирларга ўз салоҳиятларини ривожлантириш ва амалда кўрсатишга имконият яратиши лозим”. Академияда 400та ўқувчига ўрин мавжуд бўлиб, улар бу даргоҳда ўрта таълимга эга бўлишдан ташқари, бир вақтнинг ўзида, футбол тайёргарлиги бўйича чуқурлаштирилган курсни ҳам тамомлашади. Шунингдек, ёш футболчиларни тайёрлаш учун хориждан яна еттита мутахассиснинг таклиф этилиши режалаштирилган.\nЖаноб Сколарига клуб билан ишлашда ҳамда футбол академияси фаолиятини олиб боришда унга у ўзи танлаган ва “Бунёдкор”га бирга олиб келган мутахассислар гуруҳи ёрдам беради. Булар иккинчи мураббий – Флавио Да Кунья Тейшейра (Муртоза), жисмоний тайёргарлик бўйича мураббий – Дарлан Жозе Шнейдер, дарвозабонлар мураббийи – Антонио Карлос Прачиделли.\n“Бунёдкор” клубининг ижрочи директори Таваккал Исмоилов эса бу борада мана шу гапларни изҳор этди: “Жаноб Сколари “Бунёдкор” билан ишлашга қарор қилганидан биз жуда ҳам хурсандмиз. Бу ушбу машҳур мутахассис клубимизнинг келажагига ва умуман бутун ўзбек футболининг тараққиётига қаттиқ ишонаётганини кўрсатади. Энди унинг олдидаги вазифа – клубимиз ва шу билан бирга, юртимиздаги бошқа жамоалар ўйинлари савиясини кўтариш бўлади. У буни шу даражада амалга ошириши керакки, кейинчалик биз саралаш мусобақасини омадли ўтказиб, 2014 йили Бразилияда бўлиб ўтадиган жаҳон чемпионатига боришимиз даркор”.\nЖаноб Т.Исмоилов клуб номидан яна қуйидагиларни қўшимча қилди: “Бугунда барчага ойдек аёнки, баъзи миш-мишларга зид равишда, “Бунёдкор” таъсисчилари хорижий клубларни сотиб олишни кўзлашмаган, балки ўзбек футболининг порлоқ келажаги учун сармоялар сарф этишмоқда. Биз вақти келиб “Бунёдкор”ни очиқ турдаги акционерлик жамиятига айлантирмоқчимиз. Шунда акциялар эгаси бўлиш имкони клуб ишқибозларида ҳам пайдо бўлади”.\n“Бунёдкор” ФК айни дамда Ўзбекистон чемпионати ва кубоги ҳамда Осиё Чемпионлар лигаси баҳсларида иштирок этмоқда.\n(1948 йил 9 ноябрда туғилган) — бразилиялик футбол мураббийи\n• Алагоас штати чемпиони: 1982 («ССА»)\n• Риу-Гранди-ду-Сул штати чемпиони (3): 1987, 1995, 1996 («Гремио»)\n• Бразилия чемпиони: 1996 («Гремио»)\n• Бразилия кубоги соҳиби (3): 1991 («Крисиума»), 1994 («Гремио»), 1998 («Палмейрас»)\n• Либертадорес кубоги соҳиби (2): 1995 («Гремио»), 1999 («Палмейрас»)\n• Жанубий Америка Рекопаси (Суперкубоги) соҳиби: 1996 («Гремио»)\n• Меркосур кубоги соҳиби: 1998 («Палмейрас»)\n• Жаҳон чемпиони: 2002 (Бразилия)\n• Европа чемпионати финалчиси: 2004 (Португалия)\n• Жанубий Америкада йил мураббийи (2): 1999, 2002\n• ФИФА сўрови бўйича жаҳонда йилнинг энг яхши мураббийи: 2002